Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 12-2-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΟΓ΄ συνεδριάσεώς του, της Παρασκευής 12 Φεβρουαρίου 2016, σε ό,τι αφορά την ψήφιση στο σύνολο του σχεδίου νόμου: «Κύρωση: α) της από 24.12.2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Αγροτικής Ανάπτυξης και Τροφίμων και Οικονομικών» (Α΄182) και β) της από 30.12.2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Οικονομικών, Παιδείας, Έρευνας και Θρησκευμάτων, Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Εργασίας, Κοινωνικής Ασφάλισης και Κοινωνικής Αλληλεγγύης, Εθνικής Άμυνας, Υγείας και Οικονομίας, Ανάπτυξης και Τουρισμού και της ΕΡΤ Α.Ε.» (Α΄184)» και άλλες διατάξεις».]] Θα ήθελα να ανακοινώσω προς το Σώμα ότι η Διαρκής Επιτροπή Κοινωνικών Υποθέσεων, η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης και η Διαρκής Επιτροπή Μορφωτικών Υποθέσεων καταθέτουν την έκθεσή τους στο σχέδιο νόμου του Υπουργείου Υγείας: «Μέτρα για την επιτάχυνση του κυβερνητικού έργου και άλλες διατάξεις». Εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα συζητηθεί η τρίτη με αριθμό 515/9-2-2016 επίκαιρη ερώτηση δεύτερου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Οικονομικών, σχετικά με τα φορολογικά βάρη των αγροτών. Στην ερώτηση θα απαντήσει ο Αναπληρωτής Υπουργός κ. Τρύφων Αλεξιάδης. Κύριε Κουτσούκο, έχετε τον λόγο για δύο λεπτά.
Ευχαριστώ, κύριε Πρόεδρε. Κυρίες Υπουργέ, το θέμα είναι γνωστό, είναι και ιδιαίτερα επίκαιρο γιατί και οι αγρότες βρίσκονται στον δρόμο. Και καλά θα κάνετε - δεν αναφέρομαι σε εσάς προσωπικά, αναφέρομαι στην Κυβέρνηση - να μην τους κοροϊδεύετε. Διότι ο κ. Κατρούγκαλος, ο οποίος τους έχει εξοργίσει με τις προτάσεις του για τριπλασιασμό των εισφορών λέει ότι θα επιβαρυνθούν ένα δεκάρικο τον μήνα, γιατί θέλει να τους καταστήσει φτωχούς κάτω από τις 8.000 ευρώ. Δεν δέχεται ότι οι αγρότες μπορεί να έχουν εισόδημα. Σήμερα δε το πρωί μία συγχορδία κυβερνητικών στελεχών - τους οποίους δεν θέλω να ονοματίσω - άλλος έλεγε ότι οι αγρότες δεν έχουν αιτήματα, άλλος έλεγε ότι δεν ξέρουν τι θέλουν κ.ο.κ.. Το οικονομικό επιτελείο έχει πει στο παρελθόν ότι είναι και φοροφυγάδες. Τα αιτήματα είναι πάρα πολύ συγκεκριμένα: Οι αγρότες ζητάνε την αυτονομία του ΟΓΑ - τι σας ήρθε να καταργήσετε τον ΟΓΑ δεν μας έχετε εξηγήσει, πολύ δε περισσότερο σε ό,τι αφορά εσάς, κύριε Υπουργέ, με δεδομένο ότι αυξήθηκε ο ΦΠΑ σε όλα τα γεωργικά εφόδια κατά δέκα μονάδες, από 13% σε 23%. Επίσης, έχουμε αύξηση της προκαταβολής, έχουμε κατάργηση της επιστροφής του ειδικού φόρου κατανάλωσης στο πετρέλαιο, έχουμε επιβολή φόρου στο κρασί 0,20 ευρώ, που αναλογεί με την τιμή της πρώτης ύλης κι έχουμε και την προοπτική της αύξησης των φορολογικών συντελεστών. Οι αγρότες, λοιπόν, ζητούν μέτρα ώστε να μην καταστεί αυτή η υπερφορολόγησή τους - σε συνδυασμό με την αύξηση των ασφαλιστικών εισφορών - η θηλιά που θα πλήξει την πρωτογενή παραγωγή και την αγροτική οικονομία και θα οδηγήσει στην έξοδο από χιλιάδες θέσεις εργασίας νέους, αγρότες και θα οδηγήσει σε κλείσιμο αγροτικών νοικοκυριών. Σε αυτά τα ερωτήματα περιμένουμε τις απαντήσεις σας, κύριε Υπουργέ.
Ορίστε, κύριε Υπουργέ, έχετε τον λόγο για τρία λεπτά.
Κύριε Πρόεδρε, κύριε Βουλευτά, θεωρούσα ότι η συζήτηση της Παρασκευής είχε απαντήσει σε όλα αυτά τα πολιτικά ερωτήματα. Καταλαβαίνω, όμως, τους πολιτικούς λόγους που πρέπει να επανέρχεται μία φιλολογία για ζητήματα, τα οποία δεν βασίζονται στην πραγματικότητα. Διότι αν δούμε τα δεδομένα, το τι λένε δηλαδή οι νόμοι και τα χαρτιά, θα δούμε ότι αυτά τα οποία περιγράφετε, κύριε Βουλευτά, δεν ανταποκρίνονται στην πραγματικότητα. Βεβαίως, έχετε απόλυτο δίκιο στο δεύτερο ερώτημά σας. Η Κυβέρνηση πραγματικά αναζητά τρόπους φορολογικής ελάφρυνσης των αγροτών, κίνητρα. Η Κυβέρνηση προσπαθεί, ειδικά στους αγρότες αλλά και γενικά στην κοινωνία, προς μια δίκαιη και αναλογική κατανομή των φορολογικών βαρών, όπως ορίζει το Σύνταγμά μας και όχι προς την κατεύθυνση της φορολογικής πολιτικής, την οποία ψηφίσατε όλα αυτά τα προηγούμενα χρόνια. Όμως, φαίνεται ότι τα επιχειρήματα της Παρασκευής δεν σας έπεισαν ούτε και για το ποιος ευθύνεται για όλη αυτήν την κατάσταση. Διότι εσείς θεωρείτε ότι για όλα όσα γίνονται στον τομέα της αγροτικής πολιτικής, οι ευθύνες είναι στον ένα χρόνο συγκυβέρνησης ΣΥΡΙΖΑ - ΑΝΕΛ και ότι δεν υπάρχει καμμία ευθύνη για το παρελθόν και προσφεύγετε στην προσφιλή τακτική να επιρρίπτετε ευθύνες στην Κυβέρνηση για όσα κάνει στον ένα χρόνο - που είχαμε να αντιμετωπίσουμε όλα αυτά που είχαμε να αντιμετωπίσουμε - και να μην λέτε κουβέντα για τις τραγικές ευθύνες σας στον τομέα της αγροτικής πολιτικής όλα τα προηγούμενα χρόνια. Εμείς, για να ξεκαθαρίσουμε, δεν είπαμε ποτέ, κανένας από το οικονομικό επιτελείο - και φέρτε μου τη δήλωση εδώ - ότι είναι φοροφυγάδες οι αγρότες. Τονίσαμε τα προβλήματα τα πραγματικά. Είπαμε συγκεκριμένα νούμερα. Μην προσπαθείτε να δημιουργήσετε συνθήκες κοινωνικού αυτοματισμού ή στοχοποίησης κοινωνικών στρωμάτων, κάτι το οποίο με μεγάλη μαεστρία κάνατε εσείς και τα μέσα μαζικής ενημέρωσης που στήριζαν τις κυβερνήσεις σας και κτυπούν τώρα τη δική μας, προσπαθώντας να βάλετε κάποιους, οι οποίοι εξεγείρονται - σε μεγάλο βαθμό με δίκαια αιτήματα - εναντίον άλλων κατηγοριών. Όμως, σε ό,τι αφορά την ερώτησή σας, εγώ δεν καταλαβαίνω τη λογική αμνησίας, διότι εδώ δείχνετε να ξεχνάτε το τι κάνατε πριν από κάποιους μήνες. Μας λέτε, για παράδειγμα, για την αύξηση του ΦΠΑ στα γεωργικά εφόδια. Μήπως ψηφίσατε τον ν.4334; Γιατί εκεί προβλέφθηκε αυτό. Μας λέτε για τον φόρο στο κρασί. Να σας θυμίσω ότι ο φόρος στο κρασί μπήκε για να βρούμε ισοδύναμο και να αφαιρεθεί ο ΦΠΑ στην εκπαίδευση που επιβλήθηκε με τους νόμους 4334 και 4336, τους οποίους ψηφίσατε κι εσείς; Μας λέτε για την κατάργηση της επιστροφής του ειδικού φόρου κατανάλωσης στο πετρέλαιο. Να σας θυμίσω ότι ψηφίστηκε με τον ν.4336, τον οποίο ψηφίσατε κι εσείς; Και τέλος, επειδή πολλή κουβέντα γίνεται για τα ζητήματα της φορολογίας των αγροτών, θέλω να ρωτήσω: Είσαστε ικανοποιημένοι κι ευτυχείς για όσα ίσχυαν μέχρι τώρα στον τομέα φορολογίας; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Τελειώνω, κύριε Πρόεδρε, σε δευτερόλεπτα. Αναφέρετε στην ερώτησή σας - και το είπατε την Παρασκευή - κατηγορώντας μας ότι δεν ξέρουμε να διαβάσουμε και δεν ξέρουμε γράμματα για το τι ίσχυε στον ν.4172, σχετικά με την φορολογία των επιδοτήσεων. Δεν είχα την δυνατότητα να μιλήσω την Παρασκευή για να απαντήσω σε αυτά τα ζητήματα. Τον έχω εδώ τον ν.4172. Μπορείτε, λοιπόν, να μου πείτε το σημείο στο οποίο προβλεπόταν ότι ήταν αφορολόγητες οι επιδοτήσεις; Διότι στον ν.4172, τον οποίο έχω εδώ με τις τρεις αλλαγές του, οι επιδοτήσεις ήταν μέσα στη φορολογητέα ύλη. Περιμένω, όμως, τις απαντήσεις στη δευτερολογία σας για αυτό.
Παρακαλώ, κύριε Κουτσούκο, έχετε τον λόγο για τρία λεπτά.
Έχετε καταλάβει, κύριε Πρόεδρε, ότι αντί να απαντάει στις ερωτήσεις μας ο κύριος Υπουργός, ρωτάει εμάς λες και κυβερνάμε εμείς; Αυτό πώς να το χαρακτηρίσω; Καλή είναι η παρελθοντολογία, κύριε Αλεξιάδη και αγαπητοί Υπουργοί, αλλά πρέπει να καταλάβετε ότι ζητήσατε την ψήφο του λαού για να κυβερνήσετε και αφού τους κοροϊδέψατε, αφού τους τάξατε τη δέκατη τρίτη σύνταξη, αφού τους τάξατε αφορολόγητο 12.000, αφού τους τάξατε λαγούς με πετραχήλια, τώρα τα φορτώνετε στο παρελθόν. Ε, λοιπόν, κυβερνάτε και πρέπει να λύσετε τα προβλήματα. Και τα προβλήματα είναι πάρα πολύ απλά. Κύριε Υπουργέ, με το ν.4172/13 εφαρμόστηκε για πρώτη φορά ο υπολογισμός του εισοδήματος με βάση το βιβλίο εσόδων - εξόδων με συντελεστή 13% και τον πολεμήσατε αυτόν τον νόμο, όχι εσείς προσωπικά που δεν ήσασταν στη Βουλή, η παράταξη, στην οποία ανήκετε και την οποία υπηρετείτε. Αυτός ο νόμος πουθενά δεν λέει ότι φορολογούνται οι αγροτικές επιδοτήσεις. Στο άρθρο 21 λέει ότι για τον υπολογισμό του αγροτικού εισοδήματος υπολογίζονται ό,τι έσοδα προκύπτουν από την παραγωγή. Ήρθε στη συνέχεια η κ. Βαλαβάνη, με την γνωστή τροπολογία να φορολογήσει τις επιδοτήσεις άνω των 12.000 ευρώ. Αν, λοιπόν, μου βρείτε εσείς πού έλεγε ο ν.4172 ότι φορολογούνται οι επιδοτήσεις, εγώ να σας κεράσω στο καλύτερο μαγαζί, όχι στα μπουζούκια που κατηγορείτε ότι πάνε οι αγρότες. Στα μπουζούκια τελευταία φορά που πήγα εγώ ήταν όταν είχε πάει ο κ. Τσίπρας με τον κ. Καμμένο, μετά την νίκη σας στις εκλογές. Δεύτερο θέμα, μου είπατε για τον φόρο στο κρασί. Ο φόρος στο κρασί μπήκε για να καταργήσει το ισοδύναμο της εκπαίδευσης. Ποιος έβαλε το ΦΠΑ στην εκπαίδευση, κύριε Υπουργέ; Μόνοι σας το βάλατε. Δείτε τι απάντησε ο Επίτροπος ο κ. Μοσκοβισί στην ερώτηση Καϊλή - Ανδρουλάκη για τον φόρο στο κρασί. Απάντησε ότι ήταν δικιά σας επιλογή. Μου λέτε για την κατάργηση του ειδικού φόρου κατανάλωσης στο πετρέλαιο. Ωραία. Τον καταργήσαμε. Το αίτημα, για το οποίο υπήρχε προεργασία στο Υπουργείο, ήταν η κάρτα του πετρελαίου στον κατ' επάγγελμα αγρότη. Θα την δώσετε; Πάμε τώρα στον ΦΠΑ. Τι ψηφίσαμε, κύριε Υπουργέ; Ψηφίσαμε την αναμόρφωση του κώδικα του ΦΠΑ. Δεν ψηφίσαμε να αυξήσετε όλα τα αγροτικά εφόδια κατά δέκα μονάδες. Σύμφωνα με τους υπολογισμούς τους δικούς μου, πάνω από 500 εκατομμύρια έφυγαν από τις τσέπες των αγροτών λόγω της αύξησης των συντελεστών. Οι δε αγρότες στο υπόμνημά τους, το οποίο έδωσαν σήμερα στον κύριο Πρωθυπουργό και ζητάνε απάντηση, λένε ότι περίπου 400 εκατομμύρια πλήρωσαν το 2014 παραπάνω λόγω της εφαρμογής του ν.4172/2013 με αυτόν τον συντελεστή, με το 13%. Επιπλέον, κύριε Υπουργέ, μιας και είναι αρμοδιότητά σας, οι αγρότες δεν μπορούν να εκπέσουν από τα εισοδήματα δαπάνες, τα οποία τους φορολογούνται με 26%. Δηλαδή, το μεροκάματο της γυναίκας και των δύο του παιδιών, που απασχολεί, θα φορολογηθεί με 26% σαν να είναι επιχειρηματική δραστηριότητα και θα φορολογηθεί στην ίδια κλίμακα. Το ξέρετε πάρα πολύ καλά αυτό. Εσείς, λοιπόν, για όλα αυτά τα αιτήματα, που είναι απλά, έχετε να δώσετε μια απάντηση, πλην την αναφορά σας στις ευθύνες του παρελθόντος; Βεβαίως, αν θέλετε να κουβεντιάσουμε για τις ευθύνες του παρελθόντος και γιατί υπάρχουν σήμερα αγρότες ζωντανοί που παράγουν και κάνουν την χώρα μας περήφανη και συμβάλλουν στο ισοζύγιο των εμπορικών συναλλαγών να το κουβεντιάσουμε. Ό,τι υπάρχει στον αγροτικό τομέα ήταν δουλειά δικιά μας και πρωτίστως των αγροτών, οι οποίοι τώρα επειδή είναι ζωντανοί διεκδικούν να μην τους πεθάνετε εσείς. Δώστε, λοιπόν, συγκεκριμένες απαντήσεις, αν μπορείτε, στα συγκεκριμένα αιτήματα.
Ευχαριστώ, κύριε Πρόεδρε. Κύριε Κουτσούκο, δεν τιμάτε τα πολιτιστικά κέντρα της Ηλείας, ε; Τον λόγο έχει ο κ. Αλεξιάδης, Αναπληρωτής Υπουργός Οικονομικών.
Εγώ περίμενα στα τρία λεπτά και σαράντα πέντε δευτερόλεπτα που είχατε τη δυνατότητα να απαντήσετε στο συγκεκριμένο. Δεν απαντήσατε.
Εγώ να απαντήσω;
Δεν απαντήσατε, διότι καταλαβαίνω την αδυναμία να πείτε γι' αυτό που αναφέρεται στην ερώτηση…
Κύριε Πρόεδρε, έχω απάντηση.
Κύριε Κεγκέρογλου, εσείς έχετε μετά ερώτηση.
Γι' αυτό που αναφέρεται στην ερώτησή σας, για το ν.4172… [[Θόρυβος στην Αίθουσα]] Υπάρχουν κάποια παράσιτα στην Αίθουσα, κύριε Πρόεδρε, θα πρέπει να τα συνηθίσουμε, δυστυχώς. Καταλαβαίνω για το ν.4172 ότι έχετε αδυναμία να απαντήσετε. Δηλαδή, κύριε Κουτσούκο, κατά τη γνώμη σας, γιατί μας ακούν αυτήν τη στιγμή οι πρώην συνάδελφοί μας εφοριακοί, οι οικονομολόγοι, οι λογιστές μας, υπήρχε…
Αυτολεξεί διάβασέ το.
Σας προκάλεσα να το διαβάσετε και δεν το κάνατε.
Ωραία, διαβάστε το.
Εγώ το έχω εδώ και θα το διαβάσω.
Για διαβάστε.
Υπήρχε, δηλαδή, στο ν.4172 κάποια αόρατη διάταξη που έλεγε από 12.000 και πάνω δεν φορολογούνται και ήρθε ο ν.4328/2015 και το φορολόγησε; Δεν υπήρχε πουθενά τέτοιο πράγμα. Δεν είχατε προβλέψει τέτοιο πράγμα και ήρθε ο ν.4328/2015 και προβλέπει ακριβώς την απαλλαγή των επιδοτήσεων μέχρι 12.000 ευρώ. Άρα δεν ισχύει αυτό που λέτε. Σε ό,τι αφορά όμως την κριτική που ασκείτε, υπενθυμίζω τα εξής: επιστροφή του ειδικού φόρου κατανάλωσης - είναι ο ν.4336- , αύξηση του συντελεστού ΦΠΑ - είναι ο ν. 4336- , η αύξηση της προκαταβολής του φόρου εισοδήματος - είναι ο ν. 4336- , συντελεστής φορολογίας από 13% στο 20% και στο 26% - είναι ο ν.4336. Επειδή ξεχάσατε, ο ν.4334 ψηφίστηκε από διακόσιους είκοσι εννέα Βουλευτές και ο ν.4336 από διακόσιους είκοσι έναν. Και έρχεστε τώρα και κατηγορείτε εμάς που με υπευθυνότητα κυβερνούμε, υλοποιούμε τη συμφωνία και προσπαθούμε μέσα από τη διαπραγμάτευση να εξασφαλίσουμε στους αγρότες το καλύτερο φορολογικό καθεστώς. Βεβαίως, όπως είπατε πριν - το επιβεβαιώσατε - όλα στον τομέα των αγροτών ήταν παράδεισος μέχρι τον Ιανουάριο του 2015 και από τον Φεβρουάριο του 2015 ξεκίνησε η κόλαση για τους αγρότες. Κι εγώ σε χωριό μεγάλωσα, έχω πάρα πολλούς φίλους αγρότες σε όλη την Ελλάδα, δεν είναι έτσι τα πράγματα. Και τα προβλήματα των αγροτών δεν είναι τον τελευταίο χρόνο, είναι διαχρονικά. Επειδή όμως εγώ πάντα έχω μάθει να μιλάω με στοιχεία, καταθέτω στα Πρακτικά της Βουλής τον ν.4172, την αρχική του διατύπωση και όπως ισχύει μέχρι σήμερα για να υπάρχει πλήρη ενημέρωση, τους νόμους που ψηφίσατε και καταγγέλλετε σήμερα εμάς και αφορούν τη φορολογία των αγροτών, την εγκύκλιο για την οποία μας εγκαλείτε ότι δεν έχουμε βγάλει - είναι η ΠΟΛ 1116/10-6-2015, επειδή λέτε ότι δεν διευκρινίζουμε τα της φορολογίας αγροτών, αλλά εμείς τα διευκρινίζουμε ακριβώς - και όλα τα έγγραφα της Γενικής Γραμματείας Δημοσίων Εσόδων, με τα οποία απαντούμε πλήρως στα θέματα της ερώτησής σας και τα καταθέτουμε για να υπάρχει πλήρης ενημέρωση. [[Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Το λέω για τελευταία φορά. Δεν είναι πολιτική μας επιλογή η φορολογική μας πολιτική, είναι πολιτική αναγκαιότητα και κάνουμε ό,τι είναι δυνατόν για να κτυπήσουμε φοροδιαφυγή, λαθρεμπόριο, διαφθορά, με αποτελέσματα πλέον, αλλά κάποια στιγμή πρέπει να σταματήσετε αυτήν την ανέξοδη κριτική. Να κάνετε επιτέλους προτάσεις και κυρίως να εξηγήσετε πού οδηγήσατε τη χώρα.
Ευχαριστούμε τον κύριο Υπουργό. Θα συζητηθεί η πέμπτη με αριθμό 523/9-2-2016 επίκαιρη ερώτηση πρώτου κύκλου του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με τη μείωση των τιμών αποζημίωσης των φωτοβολταϊκών πάρκων. Ο κ. Κόκκαλης έχει τον λόγο για δύο λεπτά.
Ευχαριστώ, κύριε Πρόεδρε. Κύριε Υπουργέ, όπως πολύ καλά γνωρίζετε, με τον ν.4254/2014 επιβλήθηκε μονομερώς και υποχρεωτικά η μείωση των τιμών πώλησης ηλεκτρικής ενέργειας, μεταξύ άλλων και των φωτοβολταϊκών πάρκων, οι οποίες ήταν συνομολογημένες και εγγυημένες με συμβάσεις που είχαν συναφθεί και που εξασφάλιζαν εγγυημένη αποδοτικότητα και εγγυημένη οικονομική επένδυση. Για τις μειώσεις αυτές είχε γίνει επίπληξη από την πρώτη κυβέρνηση ότι ελήφθησαν υπ' όψιν κρίσιμες παράμετροι όπως είναι ο χρόνος ίδρυσης των μονάδων, καθώς και το κόστος κατασκευής των φωτοβολταϊκών πάρκων. Είναι όμως ολοφάνερο ότι ο τρόπος υπολογισμού των τιμών του new deal δεν στηρίχθηκε σε λόγους δημοσίου συμφέροντος. Εν όψει όλων αυτών, επιχειρήσεις και φυσικά πρόσωπα είναι ήδη στα πρόθυρα της οικονομικής καταστροφής. Είχαμε μία απρόκλητη, μεταγενέστερη νομοθετική παρέμβαση με νομοθετική παρέμβαση στην αρχή της ελευθερίας των συμβάσεων. Εν όψει όλων αυτών, κύριε Υπουργέ, ερωτάσθε: Σκοπεύετε να επανεξετάσετε τον τρόπο υπολογισμού των μειώσεων των αρχικά εγγυημένων τιμών των φωτοβολταϊκών πάρκων;
Ο κύριος Υπουργός έχει τον λόγο για τρία λεπτά.
Ευχαριστώ, κύριε Πρόεδρε. Γνωρίζετε ότι μια από τις βασικές στρατηγικές επιλογές της Κυβέρνησης είναι το να ενθαρρύνει τη διείσδυση των ανανεώσιμων πηγών ενέργειας. Αυτό αποτελεί μια δικιά μας επιλογή και αποτελεί μια στρατηγική επιλογή συνολικά για την Ευρώπη, γι' αυτό υπάρχουν και συγκεκριμένες δεσμεύσεις, έτσι ώστε η παραγόμενη και καταναλισκόμενη ενέργεια από ανανεώσιμες πηγές ενέργειας να έχει φτάσει το 20% το 2020. Με βάση, λοιπόν, αυτό το γενικότερο πλαίσιο κι αυτές τις γενικότερες κατευθύνσεις κινούμαστε. Βεβαίως, στην ερώτησή σας περιγράφετε καταστάσεις, οι οποίες είναι πραγματικές. Διότι υπήρξαν επενδυτές, οι οποίοι τοποθέτησαν τα χρήματά τους μέσα από συγκεκριμένες συμβάσεις και συγκεκριμένες εγγυήσεις τιμών. Κανείς, βέβαια, τότε όταν διαμόρφωνε αυτό το πλαίσιο δεν σκεφτόταν ποιος θα πλήρωνε το κόστος αυτής της επιλογής. Κι όλα αυτά, βέβαια, δεν είναι παρελθοντολογία - για να αναφερθώ σε κάτι που ακούστηκε πριν από λίγο σε μια άλλη ερώτηση - είναι μεγάλες πολιτικές ευθύνες και επιπολαιότητα, που αφορούσε τον τρόπο ανάπτυξης των ανανεώσιμων πηγών ενέργειας στη χώρα μας, από τις προηγούμενες κυβερνήσεις. Υπάρχει θέμα φερεγγυότητας της πολιτείας απέναντι στους επενδυτές; Βεβαίως υπάρχει. Όμως, πάντοτε βρισκόμαστε σε ένα δίλημμα. Η ενθάρρυνση των συγκεκριμένων μορφών ενέργειας, των ΑΠΕ, και ιδιαίτερα των φωτοβολταϊκών, θα πρέπει να γίνεται με έναν τέτοιο τρόπο, ώστε τελικά οι εγγυημένες τιμές να μην οδηγούν σε επιβαρύνσεις του συνόλου. Κι εδώ φτάσαμε σε ένα σημείο, στο οποίο έπρεπε να υπάρξουν αλλαγές, διότι ο συγκεκριμένος λογαριασμός για τις ανανεώσιμες πηγές ενέργειας ήταν ελλειμματικός. Υπάρχει ανάγκη, λοιπόν, να ξαναδούμε συνολικά το πλαίσιο των ανανεώσιμων πηγών ενέργειας, για να μπορέσουμε να διορθώσουμε τις στρεβλώσεις που υπήρχαν το προηγούμενο διάστημα. Διότι υπήρξε μία προχειρότητα, μία επιπολαιότητα, οι οποίες παρήγαγαν αντίστοιχα πάρα πολύ μεγάλες στρεβλώσεις. Θέλω να σας πω ότι - κι έτυχε με την ερώτηση που συζητάμε σήμερα κιόλας - έγινε μία συνάντηση στο Υπουργείο με την Ένωση Τραπεζών για να δούμε το άλλο θέμα που θέτετε, σε σχέση με τα υψηλά επιτόκια που έχουν δανειστεί αυτοί οι άνθρωποι που επένδυσαν σε φωτοβολταϊκά κ.λπ.. Η κατεύθυνσή μας είναι να υπάρξει μία συμφωνία μείωσης των συγκεκριμένων επιτοκίων. Όμως, ως προς το γενικότερο πλαίσιο, θέλω να σας πληροφορήσω ότι το Υπουργείο επεξεργάζεται - και η επεξεργασία αυτή βρίσκεται στην τελική της φάση - ένα νέο πλαίσιο συνολικά για τις ανανεώσιμες πηγές ενέργειας. Αυτό θα ισχύσει από 1-1-2016 και θα δίνει τη δυνατότητα σε όσους αυτήν τη στιγμή βρίσκονται στο παλιό καθεστώς των εγγυημένων τιμών ή να μείνουν σε αυτό ή να μεταπέσουν στο καινούργιο. Νομίζω ότι θα έχουμε την ευκαιρία να το συζητήσουμε αυτό αναλυτικά. Ευχαριστώ.
Κύριε Κόκκαλη, έχετε τον λόγο.
Δεν θα έλεγα προχειρότητα ούτε επιπολαιότητα, αλλά κάτι πολύ πιο βαρύ. Υπάρχουν και ποινικές ευθύνες, διότι όταν παρακινείς επενδυτές να προχωρήσουν στη σύναψη μεγάλων δανείων, στη σύναψη δανειακών συμβάσεων, εκταμιεύονται τα χρήματα, και μετά το 2014 νομοθετείς μονομερώς, όσον αφορά το τίμημα και το δάνειο παραμένει ως έχει, και βέβαια δεν θα προχωρούσαν οι επενδυτές σε αυτήν την κίνηση. Όχι απλά πρέπει να δώσουν λόγο, αλλά να εξηγήσουν για ποιον λόγο το έκαναν. Υπήρχαν συγκεκριμένοι λόγοι; Κι ερχόμαστε τώρα εμείς να σβήσουμε τη φωτιά που άναψαν άλλοι. Συνεπώς, κύριε Υπουργέ, το αίτημα της ερώτησης είναι συγκεκριμένο. Χαίρομαι που θα υπάρξει ένα νέο πλαίσιο, αλλά αν είναι δυνατόν για τις παλιές περιπτώσεις, όσοι είχαν δανειοδοτηθεί, να έχουν ένα καλύτερο επιτόκιο κι έναν διακανονισμό κι αυτό μόνο μέσω της Ένωσης Ελληνικών Τραπεζών. Ποιο είναι το νέο στοιχείο, το οποίο μπορούν να αναγνωρίζουν αυτοί οι άνθρωποι; Θα έχουν μια καλύτερη αντιμετώπιση από τις τράπεζες ή μέσω του νέου πλαισίου θα μπορούν να μειώσουν περισσότερο τη ζημιά;
Κύριε Υπουργέ, έχετε τον λόγο.
Θέλω να πω ότι το νέο πλαίσιο κινείται με βάση τις κατευθυντήριες γραμμές του 2014-2020 που έχει υιοθετήσει συνολικά η Ευρωπαϊκή Ένωση. Αυτό θα προβλέπει να πάμε από το καθεστώς των εγγυημένων τιμών, το feed in tariff, στο feed in premium, έτσι ώστε να υπάρχει ένας εξορθολογισμός και να μην έχουμε όλη αυτήν την κατάσταση που επισημάνατε κι εσείς, η οποία οδηγούσε πράγματι - σε μια πρώτη φάση - σε αρκετά επικερδείς τοποθετήσεις, αλλά πολύ σύντομα φάνηκε ότι δεν είναι καθόλου ρεαλιστικό. Ήταν κάτι το οποίο καρκινοβατούσε και, σε τελική ανάλυση, η συνέχιση εκείνων των εγγυημένων τιμών είναι σίγουρο ότι θα οδηγούσε σε επιβάρυνση συνολικά των καταναλωτών. Άρα αυτό αφορά το νέο πλαίσιο, από εδώ και μπρος, το οποίο θα μπει σε ισχύ. Το δεύτερο στοιχείο, που σας είπα και πριν και αφορά τις τράπεζες, είναι ότι εμείς πιέζουμε να υπάρχει μία μείωση στα επιτόκια των δανείων που ήδη έχουν δοθεί. Και είναι πολύ εύλογη η παρατήρηση που κάνετε ότι αυτά δόθηκαν σε άλλες εποχές με άλλες αξίες, άλλες εγγυημένες τιμές που μονομερώς το κράτος τις μείωσε δείχνοντας, όπως είπαμε και πριν, την αφερεγγυότητά του. Κατά συνέπεια θα πρέπει και οι τράπεζες να προσαρμοστούν σε αυτήν την πραγματικότητα που όλα έχουν αλλάξει. Το λιγότερο, λοιπόν, που πρέπει να γίνει αυτήν τη στιγμή είναι να μειωθεί το κόστος εξυπηρέτησης αυτών των δανείων. Από εκεί κι έπειτα, στους σχεδιασμούς του Υπουργείου είναι να δοθούν και νέες δυνατότητες για να υπάρξει η απαιτούμενη διείσδυση των ΑΠΕ, ιδιαίτερα με τη μορφή εκείνων των επενδύσεων που θα μπορείς να συμψηφίζεις την κατανάλωση ρεύματος που έχεις με αυτήν που παράγεις. Μιλάμε για τα μικρά φωτοβολταϊκά στέγης. Γίνεται μια προσπάθεια αυτό να επεκταθεί και στον αγροτικό χώρο και μάλιστα με έναν τέτοιο τρόπο ώστε να μην αφορά ένα μόνο ρολόι. Δηλαδή, τι εννοώ; Η αγροτική γη δεν είναι συγκεντρωμένη πάντοτε, δεν είναι ενιαία. Δηλαδή ένας αγρότης έχει ένα οικόπεδο εδώ και μπορεί να έχει και σε μερικά χιλιόμετρα παραπέρα. Μέχρι τώρα, λοιπόν, δεν μπορούσες να αξιοποιήσεις αυτήν την ενέργεια από φωτοβολταϊκά, που μπορεί να είχες τοποθετήσει, και για όλα τα οικόπεδά σου μέσα απ' αυτό που λέμε το net metering, μέσα απ' αυτήν τη διαδικασία συμψηφισμού. Αυτό είναι μια νομοθετική ρύθμιση, η οποία θα προβλέπεται - και είναι κάτι το οποίο θα είναι αρκετά ευνοϊκό για τους αγρότες - στο νέο πλαίσιο που, όπως σας είπα, θα το ανακοινώσουμε το αμέσως επόμενο διάστημα. Ευχαριστώ.
Ευχαριστούμε κι εμείς. Η έκτη με αριθμό 408/18-1-2016 επίκαιρη ερώτηση δεύτερου κύκλου, του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την πρόοδο των έργων αξιοποίησης του πρώην αεροδρομίου του Ελληνικού, δεν θα συζητηθεί λόγω κωλύματος του κυρίου Υπουργού.
Κύριε Πρόεδρε, παρακαλώ τον λόγο, επειδή ο κύριος Υπουργός δεν θα έρθει.
Ορίστε, κύριε συνάδελφε.
Κύριε Πρόεδρε, έχω χάσει τις εβδομάδες, τις οποίες έρχομαι εδώ και θα συνεχίσω να έρχομαι, που ο κ. Τσακαλώτος δεν εμφανίζεται στη Βουλή να απαντήσει για την επένδυση που αφορά το Ελληνικό. Και όλοι λέμε ότι χρειαζόμαστε επενδύσεις! Υπάρχουν μελέτες που δίνουν δεκάδες χιλιάδες…
Τι διαδικασία είναι αυτή, κύριε Πρόεδρε; Δεν μας αφορά, φαντάζομαι, εμάς αυτό το ερώτημα.
Κύριε Υπουργέ, ως Κυβέρνηση.
Συνεχίστε, κύριε Κωνσταντινόπουλε.
Αν δεν τον αφορά ως Κυβέρνηση… Ελπίζω να είναι όλοι μαζί στην Κυβέρνηση. Κύριε Πρόεδρε, θέλω να ρωτήσω εσάς για το γεγονός ότι ο κ. Τσακαλώτος στο πρόσωπό σας εδώ και δέκα εβδομάδες - αν μετράω σωστά - φτύνει τη Βουλή και δεν εμφανίζεται. Είναι δέκα εβδομάδες! Δεν είναι μία φορά, δύο φορές, τρεις φορές. Θέλω να σας ρωτήσω - επειδή συμμετέχετε στην Πλειοψηφία, παρ' όλο που είστε Πρόεδρος και μας εκπροσωπείτε όλους - τι πρέπει να κάνω ως Βουλευτής - σας ρωτώ και θέλω μια απάντηση - για να μου απαντήσει ο Υπουργός Οικονομικών. Πείτε μου εσείς τι πρέπει να κάνω.
Κατ' αρχάς θέλω να σας ευχηθώ η ενδέκατη εβδομάδα να είναι η τυχερή σας.
Ευχαριστώ.
Και κατά δεύτερον, συνηγορώ υπέρ του αιτήματος να απαντηθεί η ερώτηση. Όπως γνωρίζετε, όμως, ο Υπουργός Οικονομικών, μπορεί να είναι και στο εξωτερικό.
Δεν είναι.
Δεν το γνωρίζω.
Κύριε Πρόεδρε, στις δέκα φορές δεν υπάρχει μία φορά που να έρθει...
Συνηγορώ υπέρ του αιτήματός σας.
Εγώ δεν ζητάω τίποτε άλλο. Περιμένω να δω τι θα κάνετε την επόμενη φορά που θα είστε στην Έδρα και δεν θα έρθει ο κ. Τσακαλώτος. Ευχαριστώ.
Νομίζω ότι η ευχή μου θα είναι αποτελεσματική! Η πρώτη με αριθμό 519/9-2-2016 επίκαιρη ερώτηση πρώτου κύκλου του Βουλευτή Ηλείας του Συνασπισμού Ριζοσπαστικής Αριστεράς κ. Γεράσιμου Μπαλαούρα προς τον Υπουργό Οικονομίας, Ανάπτυξης και Τουρισμού, σχετικά με το κόστος χρήσης των ηλεκτρονικών μέσων πληρωμής, δεν θα συζητηθεί λόγω κωλύματος του κυρίου Υπουργού. Θα συζητηθεί η δεύτερη με αριθμό 512/9-2-2016 επίκαιρη ερώτηση πρώτου κύκλου του Βουλευτή Αργολίδας της Νέας Δημοκρατίας κ. Ιωάννη Ανδριανού προς τον Υπουργό Παιδείας, Έρευνας και Θρησκευμάτων, σχετικά με την ίδρυση και λειτουργία Ειδικού Επαγγελματικού Λυκείου στην Αργολίδα. Τον λόγο έχει ο κ. Ανδριανός για δύο λεπτά.
Ευχαριστώ πολύ, κύριε Πρόεδρε. Κύριε Υπουργέ, η επίκαιρη ερώτηση που συζητάμε σήμερα αφορά το επιτακτικό ζήτημα της ίδρυσης και λειτουργίας Ειδικού Επαγγελματικού Λυκείου στην Αργολίδα ως φυσικής συνέχειας του Ειδικού Επαγγελματικού Γυμνασίου που ήδη λειτουργεί και βεβαίως του Ειδικού Δημοτικού Σχολείου που λειτουργεί. Είναι, λοιπόν, ένα αίτημα που αφορά την έμπρακτη κατοχύρωση των μορφωτικών δικαιωμάτων όλων των παιδιών της περιοχής, με σεβασμό των εκπαιδευτικών αναγκών κάθε μαθητή. Αφορά, συνεπώς, ένα θεμελιώδες δικαίωμα των παιδιών που σήμερα, χωρίς άλλη εναλλακτική, αναγκάζονται να αποσυρθούν από την εκπαιδευτική διαδικασία, με σημαντικές επιπτώσεις στη μετέπειτα επαγγελματική και κοινωνική τους ζωή, στην ενσωμάτωσή τους στο κοινωνικό σύνολο και στην ψυχική τους υγεία. Θέλω να επισημάνω ότι στις προηγούμενες σχετικές παρεμβάσεις μου στο πλαίσιο του κοινοβουλευτικού ελέγχου, οι απαντήσεις που πήρα - παραθέτω αυτολεξεί - ανέφεραν: «Δεν έχει κατατεθεί αίτημα για ίδρυση Ειδικού Επαγγελματικού Λυκείου στην Αργολίδα». Και αυτό παρά τη λεπτομερειακή τεκμηρίωση που παραθέτω στην 1687 ερώτησή μου στις 4 Δεκεμβρίου, καθώς και τη διαβεβαίωση του ίδιου του συμβούλου σας, κ. Κασσιανού, κατά τη συνάντηση που είχε με εκπροσώπους της συντονιστικής επιτροπής γονέων και κηδεμόνων, ότι ο σχετικός φάκελος που έχει κατατεθεί είναι ώριμος και πλήρης. Και οφείλω να υπογραμμίσω ότι είναι μάλλον προβληματικό να απαντά το Υπουργείο σε δύο διαδοχικές ερωτήσεις με την ίδια ακριβώς διατύπωση - είναι φωτοκόπια, κύριε Υπουργέ - ότι δηλαδή δεν έχει κατατεθεί το αίτημα, την ώρα που με συγκεκριμένα στοιχεία καταδεικνύεται ότι και αίτημα έχει κατατεθεί και ο σχετικός φάκελος είναι πλήρης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό, κύριε Πρόεδρε. Είναι σημαντικό το θέμα.
Συνεχίστε.
Καταθέτω βεβαίως, για τα Πρακτικά το αίτημα του Συλλόγου Γονέων και Κηδεμόνων των μαθητών του Ειδικού Επαγγελματικού Γυμνασίου Αργολίδας. Επίσης, έγγραφο και ψήφισμα της ΕΛΜΕ Αργολίδας, έγγραφα του ΚΕΔΔΥ Αργολίδας για την ανάγκη ίδρυσης λυκειακών τάξεων στο Επαγγελματικό Γυμνάσιο Αργολίδας, έγγραφα της Περιφερειακής Διεύθυνσης Εκπαίδευσης Πελοποννήσου προς το Υπουργείο Παιδείας (στη Διεύθυνση Ειδικής Αγωγής) με θετική εισήγηση για την ίδρυση λυκειακών τάξεων στο Επαγγελματικό Γυμνάσιο Αργολίδας, τις δύο απαντήσεις του Υπουργείου Παιδείας στην ερώτηση και στην αναφορά που είχα υποβάλει - η μία απάντηση είναι φωτοτυπία της άλλης - και ακόμη, ψήφισμα του δημοτικού συμβουλίου του Δήμου Ναυπλιέων αλλά και ψήφισμα του Περιφερειακού Συμβουλίου Πελοποννήσου. [[Στο σημείο αυτό ο Βουλευτής κ. Ιωάννης Ανδριανός καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σας καλώ, λοιπόν, κύριε Υπουργέ, μετά τη σημερινή συζήτηση να λύσετε το θέμα, αφού εσείς ο ίδιος πλέον αναλάβετε αυτήν τη διαδικασία, και να ξεπεράσετε όλες αυτές τις γραφειοκρατικές ανάγκες, γιατί πραγματικά η ανάγκη είναι τεράστια, είναι επιτακτική. Ευχαριστώ.
Τον λόγο έχει ο κύριος Υπουργός για τρία λεπτά.
Κύριε συνάδελφε, το αίτημα της ίδρυσης και λειτουργίας Ειδικού Επαγγελματικού Λυκείου στην Αργολίδα είναι ώριμο και έχει δρομολογηθεί. Επαναλαμβάνω, είναι ώριμο και έχει δρομολογηθεί. Υπήρξε μάλιστα συνάντηση του Συλλόγου Γονέων του Ειδικού Γυμνασίου με παράγοντες του Υπουργείου, με τον σύμβουλο κ. Κασσιανό, στον οποίο αναφερθήκατε ήδη. Όπως ξέρετε, η χρονολογική σειρά των ενεργειών της διοίκησης, για τις οποίες έχετε ενημερωθεί, είναι η εξής. Η Δευτεροβάθμια Εκπαίδευση Αργολίδας στα τέλη Ιουλίου του '15 έκανε έγγραφο στην Περιφερειακή Διεύθυνση Πρωτοβάθμιας και Δευτεροβάθμιας Εκπαίδευσης Πελοποννήσου με το οποίο ζητούσε να ιδρυθεί, να λειτουργήσει και να προσαρμοστούν λυκειακές τάξεις ειδικής αγωγής στο υπάρχον Ειδικό Γυμνάσιο Αργολίδας. Στα τέλη του '15 η Περιφερειακή Διεύθυνση Πελοποννήσου, με έγγραφό της, εισηγείται θετικά και διαβιβάζει στην αρμόδια Υπηρεσία του Υπουργείου τον φάκελο, ο οποίος όμως δεν ήταν πλήρης. Δεν είναι γραφειοκρατία αυτό, είναι η αναγκαία νομιμότητα. Όπως σας έχει ενημερώσει εγγράφως η αρμόδια Διεύθυνση Ειδικής Αγωγής και Εκπαίδευσης στις ερωτήσεις που έχετε καταθέσει, πρόσφατα ο φάκελος συμπληρώθηκε και εξετάστηκε. Η αξιολόγηση του φακέλου από τη Διεύθυνση Ειδικής Αγωγής, όπως οι τυπικές προϋποθέσεις, κατέληξε στο συμπέρασμα ότι δεν υφίσταται το απαιτούμενο νομοθετικό πλαίσιο. Επαναλαμβάνω ότι το αίτημα αφορούσε την αναβάθμιση του υπάρχοντος ειδικού γυμνασίου με την προσάρτηση σε αυτό λυκειακών τάξεων. Ως εκ τούτου, σύμφωνα και με τον ν. 4186/2013, θα πρέπει να προχωρήσουμε στην ίδρυση Ειδικού Επαγγελματικού Λυκείου. Γι' αυτό απαιτούνται μια σειρά πράξεων της διοίκησης, έκδοση εγκυκλίου για την πρόσκληση υποβολής προτάσεων για ίδρυση σχολικών μονάδων ειδικής αγωγής, έκδοση κοινής υπουργικής απόφασης για τις εξειδικεύσεις σε ομάδες προσανατολισμού και δημιουργία ωρολογίων προγραμμάτων. Όλα αυτά έχουν δρομολογηθεί και ελπίζω ότι σύντομα θα υλοποιηθεί ένα δίκαιο και ώριμο - επαναλαμβάνω - αίτημα, που αφορά την ειδική αγωγή στην Αργολίδα. Θα ήθελα, τέλος, να σας ενημερώσω, κύριε συνάδελφε, και δι' υμών την Εθνική Αντιπροσωπεία και τους ενδιαφερόμενους πολίτες, ότι έχουμε προχωρήσει και σε άλλες ρυθμίσεις που διευκολύνουν την ειδική επαγγελματική εκπαίδευση. Μια απ' αυτές είναι να δοθεί η δυνατότητα, το δικαίωμα στα παιδιά άνω των δεκαοκτώ ετών, που έχουν αξιολογηθεί ως άτομα με αναπηρία ή και με ειδικές εκπαιδευτικές ανάγκες, να εμπίπτουν στην αρμοδιότητα των ΚΕΔΔΥ, επομένως να έχουν το δικαίωμα να απευθυνθούν σε αυτό, για να διερευνήσει τις δυνατότητές τους να παρακολουθήσουν και δομές που ανήκουν στη γενική εκπαίδευση, όπως είναι τα ΕΠΑΛ και τα ΕΠΑΣ. Τέλος, σε αυτό το διάστημα εργαζόμαστε για τη θεσμοθέτηση της επαγγελματικής εκπαίδευσης με την ίδρυση των ΙΕΚ Ειδικής Αγωγής και Εκπαίδευσης, με την οργάνωση της μαθητείας και των σχολικών συνεταιρισμών. Ο θεσμός των σχολικών συνεταιρισμών επεκτείνεται και στις σχολικές μονάδες ειδικής αγωγής πρωτοβάθμιας, δευτεροβάθμιας και επαγγελματικής εκπαίδευσης. Ευχαριστώ.
Κύριε Ανδριανέ, έχετε τον λόγο.
Είναι πολύ θετικό το γεγονός ότι ο Υπουργός ανακοίνωσε εδώ στο Κοινοβούλιο ότι το έργο είναι ώριμο, ο φάκελος είναι πλήρης πλέον και θα προχωρήσει η υλοποίηση και η δημιουργία του συγκεκριμένου εκπαιδευτικού ιδρύματος, του Ειδικού Επαγγελματικού Λυκείου στην Αργολίδα. Κύριε Υπουργέ, είναι μια επιτακτική ανάγκη. Την αναγνωρίσατε. Πιστεύω από τα λεγόμενά σας ότι σίγουρα θα υλοποιηθεί. Βέβαια, αντί να χρησιμοποιήσετε το ρήμα «ελπίζω», θα ήθελα να εκφράζατε με περισσότερη βεβαιότητα αυτήν τη δρομολόγηση. Θεωρώ πάντως το γεγονός ότι είπατε εδώ στην Ολομέλεια, απαντώντας στην ερώτησή μου, ότι είναι ώριμο το έργο και θα ολοκληρωθεί, πως είναι μια δέσμευση την οποία θα υλοποιήσετε, γιατί νομίζω, είμαι βέβαιος και πιστεύω ότι έχετε ευαισθησίες ειδικά σε αυτά τα θέματα, όπως τα παιδιά με ειδικές ικανότητες, που οφείλουμε να τους δώσουμε τις δυνατότητες εκείνες, ώστε να μπορέσουν και αυτά και στην κοινωνία να ενταχθούν, να ενσωματωθούν, αλλά και να έχουν κάποια εκπαίδευση και όχι να παραμένουν κλεισμένα στον εαυτό τους και στα σπίτια τους. Θα ήθελα να επισκεφτείτε την Αργολίδα και να δείτε την πολύ καλή δουλειά που γίνεται και στο Ειδικό Δημοτικό Σχολείο και στο Ειδικό Γυμνάσιο. Το γεγονός ότι έρχονται και από άλλους νομούς και από άλλες περιοχές της Πελοποννήσου γονείς να μείνουν στην Αργολίδα, για να πηγαίνουν τα παιδιά τους σε αυτά τα ειδικά σχολεία, είναι κάτι το οποίο μας κάνει ακόμη περισσότερο ευαίσθητους, για να υλοποιήσουμε γρήγορα αυτήν την αναγκαία δομή. Πιστεύω, λοιπόν, κύριε Υπουργέ, στα λόγια σας και πιστεύω ότι θα θέσετε συγκεκριμένο χρονοδιάγραμμα, ώστε να γίνει σύντομα αυτό το έργο, γιατί πραγματικά το έχει ανάγκη η κοινωνία, το έχουν ανάγκη αυτά τα παιδιά που έχουν τις ειδικές ικανότητες. Θέλω επίσης να πω ότι καλό είναι οι απαντήσεις που μας δίνονται γραπτώς - και αναφέρθηκα πριν σε δύο γραπτές απαντήσεις που μου έχουν δοθεί και τις κατέθεσα και στα Πρακτικά - να μην είναι φωτοκόπιες, δηλαδή να μην είναι η μία απάντηση όμοια με την άλλη. Επίσης, έχω ζητήσει να απαντηθεί, αλλά δεν έχει απαντηθεί η ερώτηση για το Τμήμα Θεατρικών Σπουδών, σχετικά με τις δηλώσεις του κ. Πελεγρίνη, που ίσως από λάθος - δεν πιστεύω ψευδώς - αναφέρθηκε σε δύο μέλη ΔΕΠ, ενώ έχει έξι μέλη ΔΕΠ και συνολικά έχει…
Για ποιο τμήμα;
Για το Τμήμα Θεατρικών Σπουδών στο Ναύπλιο. Σας έχω καταθέσει ερώτηση, που θα μπορούσε να μην γίνει επίκαιρη ερώτηση, αλλά επειδή δεν απαντήθηκε, αναγκάστηκα να σας την υποβάλω και να την καταθέσω ως επίκαιρη ερώτηση, για να τη συζητήσουμε εδώ στο Κοινοβούλιο, γιατί θεωρώ ότι πρέπει κάποια πράγματα να λύνονται και δομές που λειτουργούν με επιτυχία να μην γκρεμίζονται. Θεωρώ ότι το Τμήμα Θεατρικών Σπουδών του Ναυπλίου είναι μία τέτοια δομή, η οποία λειτουργεί μέχρι σήμερα και έχει προοπτικές να συνεχίσει να λειτουργεί, αν το στηρίξουμε όλοι, με μεγάλη επιτυχία. Ευχαριστώ πολύ, κύριε Πρόεδρε.
Κύριε Υπουργέ, έχετε τον λόγο.
Κύριε συνάδελφε, πράγματι καταβάλλουμε μεγάλη προσπάθεια, για να υπάρξει μια αναβάθμιση της ειδικής αγωγής. Δεν είναι παιδιά ενός κατώτερου θεού τα παιδιά που φοιτούν στα ειδικά σχολεία. Και στις προσλήψεις που θα κάνουμε φέτος ή όποτε γίνουν, το συντομότερο δυνατόν, θα επιδιώξουμε να εφαρμοστεί ο κανόνας, να ξεκινήσουμε από προσλήψεις εκπαιδευτικών στην ειδική αγωγή, κάτι το οποίο το προέβλεπε η νομοθεσία, αλλά ουδέποτε μέχρι στιγμής έχει εφαρμοστεί. Σε σχέση με το ζήτημα του Τμήματος Θεατρολογίας στο Ναύπλιο, θα ήθελα να πω ότι και για το τμήμα αυτό, όπως και για όλα τα τμήματα τα πανεπιστημιακά, είτε αυτά είναι ΑΕΙ είτε είναι ΤΕΙ, δεν υπάρχει καμμία, μα καμμία συγκεκριμένη σκέψη αναδιαμόρφωσής τους ή σύμπτυξής τους. Δεν υπάρχει καμμία σκέψη για - όπως λέγεται - «ΑΘΗΝΑ» νούμερο 3. Όλα αυτά τα ζητήματα έρχονται στον χρόνο τους, ενώ η συζήτηση για τη χωροταξική κατανομή της τριτοβάθμιας εκπαίδευσης, δεν είναι της παρούσης στιγμής. Το βασικό είναι να αναβαθμίσουμε την υφιστάμενη εκπαίδευση και όχι να συρρικνώσουμε τις δομές. Ευχαριστώ.
Θέλω να ανακοινώσω στο Σώμα ότι η τέταρτη με αριθμό 525/9-2-2016 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Υγείας, σχετικά με τα προβλήματα λειτουργίας του Κέντρου Υγείας Παρανεστίου στην Περιφερειακή Ενότητα Δράμας, δεν συζητείται, διότι ο αρμόδιος Υπουργός κ. Ανδρέας Ξανθός βρίσκεται στο εξωτερικό και συγκεκριμένα στις Βρυξέλλες. Η έκτη με αριθμό 506/8-2-2016 επίκαιρη ερώτηση πρώτου κύκλου του Βουλευτή Λαρίσης της Ένωσης Κεντρώων κ. Γεωργίου Κατσιαντώνη προς τον Υπουργό Υγείας, σχετικά με τη συντήρηση των ακτινολογικών μηχανημάτων και την εύρυθμη λειτουργία του Νοσοκομείου Λάρισας, δεν συζητείται λόγω κωλύματος του κυρίου Βουλευτή. Θα συζητηθεί η τρίτη με αριθμό 509/9-2-2016 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Παιδείας, Έρευνας και Θρησκευμάτων, σχετικά με την ανάγκη κάλυψης των αναγκών σε εκπαιδευτικό προσωπικό στα σχολεία της πρωτοβάθμιας εκπαίδευσης. Κύριε Κεγκέρογλου, έχετε τον λόγο για δύο λεπτά.
Ευχαριστώ, κύριε Πρόεδρε. Επιτρέψτε μου να επισημάνω το γεγονός ότι ο κ. Φίλης όχι μόνο έρχεται να απαντήσει, αλλά με τη συζήτηση της προηγούμενης ερώτησης απέδειξε ότι είναι κοινοβουλευτικός Υπουργός, σε αντίθεση με τον εξωκοινοβουλευτικό κ. Αλεξιάδη προηγουμένως, ο οποίος ήρθε για να ερωτά τους Βουλευτές αντί να δίνει απαντήσεις. Κύριε Υπουργέ, παρά τις ενέργειες, οι οποίες έχουν γίνει από την πλευρά του Υπουργείου με μια σχετική καθυστέρηση λόγω και των εξελίξεων που υπήρχαν - εκεί τις αποδίδω - το καλοκαίρι, δηλαδή ανασχηματισμός, εκλογές κ.λπ., συνεχίζουν να υπάρχουν - και είμαστε τώρα στο δεύτερο μισό της χρονιάς - σημαντικά κενά και στην πρωτοβάθμια εκπαίδευση αλλά και στις μονάδες ειδικής αγωγής, που πολύ καλά επισημάνατε προηγουμένως ότι έχουν μεγάλη σημασία και είναι ένας ποιοτικός δείκτης που δείχνει αν μία χώρα προσέχει τους ανθρώπους που την έχουν ανάγκη. Θα ήθελα να σας καταθέσω από τη δική μου έρευνα ακριβώς τα κενά που υπάρχουν. Τα κενά αυτά αφορούν τριάντα έναν δασκάλους σε πρωινά τμήματα - και θα σας καταθέσω έγγραφο που αναφέρεται σε ποια τμήματα είναι, τα σχολεία από όλο τον νομό, από την πόλη και την ύπαιθρο - και τριάντα δύο νηπιαγωγούς σε ολοήμερα τμήματα. Ένα μάλιστα από τα νηπιαγωγεία παραμένει εντελώς κλειστό. Υπάρχουν επίσης εβδομήντα οκτώ κενά σε σχολικές μονάδες ειδικής αγωγής και σε πέντε τμήματα ένταξης που αφορούν την παράλληλη στήριξη και συγκεκριμένα, λείπουν εξήντα τρεις δάσκαλοι και δεκαπέντε νηπιαγωγοί. Επιπλέον, υπάρχουν και ογδόντα δύο κενά ειδικοτήτων που λείπουν σε σχολικές μονάδες που είναι κανονικά σχολεία, καθηγητών ειδικοτήτων όπως αγγλικά, γυμναστική, μουσική, εικαστικά, πληροφορική, γαλλικά, γερμανικά, θεατρική αγωγή. [[Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Επομένως θα ήθελα να παρακαλέσω, επειδή ήδη έχουμε μπει στο δεύτερο μισό της σχολικής χρονιάς, να δείτε με προσοχή τα κενά στην πρωτοβάθμια εκπαίδευση και στην ειδική αγωγή, προκειμένου να καλυφθούν και έστω και τώρα να έχουμε πλήρη λειτουργία στις σχολικές μονάδες στις οποίες αναφέρομαι. Ευχαριστώ, κύριε Πρόεδρε.
Μιας και ο λόγος γενικώς για την παιδεία, κύριε Υπουργέ, πριν σας δώσω τον λόγο θα ήθελα να κάνω μια ανακοίνωση προς το Σώμα. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα τέσσερις μαθητές και μαθήτριες και τρεις εκπαιδευτικοί συνοδοί τους από το Γυμνάσιο Νέας Τρίγλιας Χαλκιδικής. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Κύριε συνάδελφε, νομίζω ότι είστε εκπαιδευτικός ή κατάγεστε από τέτοια οικογένεια ή έχετε κάποια σχέση - αν δεν κάνω λάθος - άρα καταλαβαίνω ότι πέρα από την πολιτική σημασία της ερώτησής σας υπάρχει και ένας ιδιαίτερος λόγος, η σχέση σας με την εκπαίδευση. Νομίζω ότι αυτή ακριβώς η σχέση σας δίνει τη δυνατότητα ενός διαλόγου για την αναζήτηση συναινέσεων στον χώρο της εκπαίδευσης και όχι μιας στείρας αντιπολιτευτικής συζήτησης, η οποία έχει και αυτή τη βάση της πάντοτε, γιατί είναι πολιτική, είναι κοινοβούλιο. Γνωρίζετε πολύ καλά - είστε παλαιότερος εμού εδώ στην Αίθουσα - ότι τα τελευταία χρόνια, τα χρόνια των μνημονίων, μειώθηκαν οι δημόσιες δαπάνες για την εκπαίδευση κατά 35% και έχουν οδηγηθεί σε έξοδο από την εκπαίδευση πάνω από τριάντα δύο χιλιάδες εκπαιδευτικοί συν οι μισθολογικές περικοπές και τα άλλα ζητήματα της λεγόμενης τιμωρητικής αξιολόγησης που αναστάτωσαν την εκπαίδευση. Αυτή την κατάσταση παραλάβαμε και όσα ζήσαμε τον Σεπτέμβριο και τον Οκτώβριο, με πραγματικά κενά, ήταν μια επανάληψη των προηγουμένων ετών, αλλά έχουμε και πρόσθετα προβλήματα να αντιμετωπίσουμε και φέτος. Αυτά τα λέω εισαγωγικώς για να απαντήσω στην ερώτησή σας. Τα προβλήματα θα προκύψουν από το γεγονός ότι για πρώτη φορά δημιουργείται - αυτές είναι οι πληροφορίες μας - νομολογία στο Συμβούλιο της Επικρατείας, σύμφωνα με την οποία οι προσλήψεις αναπληρωτών πρέπει να έχουν ως ελάχιστο κριτήριο και προϋπόθεση τη συμμετοχή τους στους μέχρι τούδε διαγωνισμούς ΑΣΕΠ, δηλαδή το να βρίσκονται στην κατηγορία των εκπαιδευτικών, οι οποίοι αξιολογήθηκαν από τους διαγωνισμούς και κρίθηκαν ότι μπορούν να διοριστούν. Αυτό δημιουργεί μια, δεν θα έλεγα, ανατροπή, αλλά πάντως μια νέα πραγματικότητα στους πίνακες προσλήψεων των αναπληρωτών. Εργαζόμεθα από τώρα στο Υπουργείο, με βάση και αυτό το νέο δεδομένο, ούτως ώστε τον Σεπτέμβριο τα σχολεία να λειτουργήσουν στην ώρα τους, από την πρώτη στιγμή, χωρίς να χαθεί καμμία διδακτική ώρα, με το διδακτικό προσωπικό στις θέσεις που μπορούμε να διασφαλίσουμε, με τη μεγαλύτερη δυνατή πληρότητα. Νομίζω ότι και οι εξελίξεις στην οικονομία θα βοηθήσουν να προχωρήσουμε και σε ένα πρόγραμμα μαζικών διορισμών για πρώτη φορά μετά από πέντε χρόνια. Άλλωστε το Πρόγραμμα Δημοσίων Επενδύσεων έχει 590 εκατομμύρια περισσότερα από πέρυσι, προκειμένου να ενισχύσουμε το μεγάλο πρόβλημα που αφορά τις υποδομές. Θα μπορούσα να αναφερθώ και σε άλλα ζητήματα. Υπενθυμίζω ότι φέτος είχαμε ρεκόρ προσλήψεων αναπληρωτών, σε σχέση με τα προηγούμενα χρόνια, και μεγάλο αριθμό προσλήψεων στην ειδική αγωγή. Παρ' όλα αυτά έχουμε κενά και τα κενά αυτά - πρέπει να το πούμε - σε σημαντικό βαθμό - όχι καθ' ολοκληρίαν - οφείλονται στα λεγόμενα «πλασματικά κενά». Έχουμε στο Υπουργείο, μετά από μεγάλη προσπάθεια που κάναμε, συγκεντρώσει τέτοιες περιπτώσεις, οι οποίες δεν είναι περιπτώσεις εδώ και εκεί, είναι σε μεγάλο βαθμό μερικές χιλιάδες ώρες. Η πρώτη καταγραφή δείχνει δεκατρεισήμισι χιλιάδες ώρες γραμματειακής υποστήριξης. Δείχνει δύο χιλιάδες τμήματα με κάτω από δέκα μαθητές. Αρκετά από αυτά έχουν έναν, δύο, τρεις μαθητές. Θα μου πείτε «υπάρχουν τμήματα με είκοσι επτά μαθητές». Το δέχομαι. Δείτε, λοιπόν, αυτήν τη δυσαρμονία, αυτήν την κακή πραγματικότητα που υπάρχει στον χώρο της εκπαίδευσης. Δεν θέλω να κατηγορήσω κανέναν. Οι εκπαιδευτικοί δίνουν τη ζωή τους για τα σχολεία. Χάρη σε αυτούς λειτουργούν τα σχολεία. Χάρη σε αυτούς υπάρχει μία σχέση εμπιστοσύνης με τα παιδιά. Το γεγονός, όμως, ότι υπάρχει μία κατηγορία εκπαιδευτικών, οι οποίοι, αξιοποιώντας πελατειακά δίκτυα, έχουν βγει εκτός τάξης και είναι στη διάθεση των διευθύνσεων ή στις λεγόμενες «γραμματειακές υποστηρίξεις», αυτό δείχνει ότι και μαζικούς διορισμούς να κάνουμε φέτος, εάν δεν αλλάξουμε, η εκπαίδευση θα μοιάζει με πιθάρι χωρίς πάτο.
Κύριε Υπουργέ, έχετε και τη δευτερολογία σας.
Τελειώνω αμέσως, κύριε Πρόεδρε. Στα συγκεκριμένα, τα οποία αναφέρατε, στη Διεύθυνση Πρωτοβάθμιας Εκπαίδευσης Ηρακλείου πραγματοποιήσαμε οχτακόσιες οχτώ προσλήψεις προσωρινών αναπληρωτών εκπαιδευτικών. Ειδικότερα, στο 1ο Ολοήμερο Νηπιαγωγείο Άνω Βιάννου, σύμφωνα με τα στοιχεία του «My School» - είναι το περιφερειακό σύστημα του Υπουργείου - υπάρχουν δύο τμήματα, ένα κλασικό κι ένα ολοήμερο, με τριάντα τρία προνήπια και νήπια, στα οποία υπηρετούν τρεις εκπαιδευτικοί, εκ των οποίων δύο μόνιμοι και ένας αναπληρωτής από τις 27 Νοεμβρίου 2015. Όπως με ενημερώνει ο αρμόδιος Περιφερειακός Διευθυντής Κρήτης, τα κενά στα νηπιαγωγεία του νομού σας είναι ένα κενό στα πρωινά και είκοσι δύο στα ολοήμερα νηπιαγωγεία. Το ένα κενό στα πρωινά αφορά το Νηπιαγωγείο Εμπάρου, το οποίοι είναι κλειστό, λόγω άδειας επαπειλούμενης κύησης της εκπαιδευτικού από 8 Ιανουαρίου 2016. Οι τελευταίες πέντε προσλήψεις στην ειδικότητα δασκάλων πραγματοποιήθηκαν στις 18 Ιανουαρίου 2016. Από αυτούς παρουσιάστηκαν οι τρεις εκπαιδευτικοί με μία εκπαιδευτικό να ζητάει άδεια λοχείας. Βλέπετε, τα προβλήματα που αντιμετωπίζουμε είναι σημαντικά, γιατί είναι ζωντανός οργανισμός η εκπαίδευση. Τα κενά στα δημοτικά σχολεία του νομού σας είναι δέκα τέσσερα στα πρωινά και εννέα στα ολοήμερα. Για την παράλληλη στήριξη μαθητών για το σχολικό έτος 2015-2016 έχουν εγκριθεί και ανανεωθεί ογδόντα τρία αιτήματα μαθητών δημοτικού σχολείου, είκοσι δύο αιτήματα νηπίων για τους οποίους απαιτούνται, σύμφωνα με την πρόταση του ΚΕΔΔΥ, εκατόν εβδομήντα δύο δάσκαλοι, ειδικής αγωγής εκπαιδευτικοί και είκοσι νηπιαγωγοί ειδικής αγωγής. Διορίστηκαν και ανέλαβαν για τις ανάγκες παράλληλης στήριξης εκατόν δέκα δάσκαλοι και πέντε νηπιαγωγοί. Απαιτούνται ακόμη για τις συγκεκριμένες παράλληλες εξήντα δύο δάσκαλοι και δεκαπέντε νηπιαγωγοί. Θα ήθελα να κάνω μία παρένθεση: Βρισκόμαστε μπροστά σε μία συνολική επανεξέταση του συστήματος της παράλληλης στήριξης, προκειμένου να προχωρήσουμε στην αρχή της συμπερίληψης και της συνεκπαίδευσης και να μη δημιουργούνται απόψεις «σχολείων γκέτο» ή απόψεις που δεν λαμβάνουν υπ' όψιν συνολικά την ένταξη των παιδιών με ειδικές ανάγκες στο σχολικό σύστημα. Τελειώνοντας, θέλω να πω ότι τα εναπομείναντα κενά στα τμήματα ένταξης του νομού σας είναι πέντε στα δημοτικά σχολεία και κανένα στα νηπιαγωγεία. Κενά ειδικοτήτων σε ώρες στα μη αναμορφωμένα δημοτικά σχολεία του νομού σας υπάρχουν, δυστυχώς, σε ειδικότητες που πλεονάζουν, όπως - προσέξτε - σε γυμναστές, Γαλλικής Φιλολογίας, Αγγλικής Φιλολογίας. Είναι φοβερό αυτό που συμβαίνει. Σε πλεονάζον προσωπικό έχουμε κενά ειδικοτήτων. Εκεί παραπέμπω στην αρχική τοποθέτηση μου, στο θέμα των πλασματικών κενών. Ελπίζω από τον Σεπτέμβριο και με τη δική σας βοήθεια, που έχετε μία εμπειρία αλλά και των συναδέλφων σας…
Κύριε Υπουργέ, επαναλαμβάνω, έχετε και δευτερολογία.
Ευχαριστώ.
Κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Είναι διακόσια είκοσι τρία συνολικά. Έχουμε κάποιες διαφορές. Περίπου, όμως, αυτά που είπατε είναι. Εγώ θα σας δώσω τον πίνακα που έχω ιδιοχείρως, προκειμένου να δούμε πώς μπορούμε να καλύψουμε, μάλιστα, τις πιο επείγουσες ανάγκες, ασφαλώς, με προτεραιότητα όχι μόνο τις μονάδες ειδικής αγωγής αλλά και όλη την πρωτοβάθμια, που αφορά υποχρεωτική εκπαίδευση, όπως την έχουμε νομοθετήσει. Με την ευκαιρία αυτή, θα σας καταθέσω δύο προτάσεις: Τη μία την έχω καταθέσει σε τρεις ή τέσσερις προκατόχους σας και κανείς δεν την εξέτασε - δεν λέω ότι δεν την υλοποίησε, δεν την εξέτασε - η οποία έμμεσα δίνει μία λύση λόγω των δημοσιονομικών. Βεβαίως, η μείωση των δημοσιονομικών ήρθε και με μία αναμόρφωση - μείωση των αναγκών - υποτίθεται - που είχε να κάνει με εξάλειψη πλασματικών δαπανών. Όμως, συνεχίζουν να υπάρχουν προβλήματα. Η πρόταση λέει για τους εκπαιδευτικούς που ασκούν το δικαίωμα της μητρότητας ή της πατρότητας για τους εννιά μήνες μετά τη γέννηση, να θεσπίσουμε εθελοντική, κατ' επιλογή τους, αν θέλουν, προσφορά υπηρεσιών και, βεβαίως, σε αντάλλαγμα να υπάρχει κάτι πρόσθετο, που έχει να κάνει με την προστασία του παιδιού το διάστημα που θα είναι στο σχολείο. Μπορεί να μην μπορούν τον πρώτο ή τον δεύτερο μήνα αλλά τους επόμενους μήνες μέχρι τους εννιά - μπορεί για έξι μήνες, λέω τώρα ένα παράδειγμα εγώ - να υπάρχει η δυνατότητα. Και λόγω της οικονομικής στενότητας, αν θέλετε, μπορείτε να δώσετε κίνητρο με ένα επίδομα, που δεν θέλω να το προσδιορίσω, για να μην ειπωθεί ότι είναι μικρό ή μεγάλο. Αν, δηλαδή, πω 500 ευρώ, μπορεί να ειπωθεί ότι είναι πολύ και αν πω 300 ευρώ, μπορεί να ειπωθεί ότι είναι λίγο. Θα εκτιμηθεί πόσο πρέπει να είναι αυτό. Εθελοντικά υπολογίζω, κύριε Υπουργέ, από τα στοιχεία που έχω, ότι πάνω από τέσσερις χιλιάδες εκπαιδευτικοί θα δεχτούν με αυτό το κόστος να συνδράμουν την προσπάθεια. Αυτό φαίνεται από τα στοιχεία του πόσοι παίρνουν αυτήν την άδεια. Αν την παίρνουν έξι χιλιάδες και το 50% το δεχτεί, τότε θα είναι ένα σημαντικός αριθμός. Αυτή είναι η μία πρόταση που σας λέω ότι την έχω κάνει σε τρεις προκατόχους σας αλλά δεν την έχουν εξετάσει καν. Και η δεύτερη πρόταση έχει να κάνει με το ότι σε προηγούμενους διαγωνισμούς του ΑΣΕΠ, κανονικούς διαγωνισμούς που γίνονταν παλαιότερα, υπήρξε το εξής πρόβλημα: Δεν είχε προσδιοριστεί ακριβώς ο χρόνος που έπρεπε να προσκομίσουν το δικαιολογητικό της εκπλήρωσης των στρατιωτικών υποχρεώσεων, με αποτέλεσμα να υπάρξει ένα κενό. Κάποια στιγμή, επί Νέας Δημοκρατίας, το Υπουργείο έκανε μία ρύθμιση, αλλά δεν κάλυψε όλες τις περιπτώσεις, γιατί δεν έβαλε να έχει αναδρομική ισχύ. Επειδή μπορεί να είναι δέκα, είκοσι εκπαιδευτικοί, όσοι και να είναι, από τη στιγμή που έχουν συμμετάσχει κι έχουν πετύχει στον διαγωνισμό, είναι χρήσιμοι, σας χρειάζονται, και ειδικά με την απόφαση, που είπατε, του Συμβουλίου της Επικρατείας, η οποία θα μας δημιουργήσει προβλήματα. Πιστεύω, όμως, ότι με διάλογο μπορεί να βρεθεί ο τρόπος και νομικά να περπατήσει μια αξιολόγηση που να υποκαθιστά ή να αντικαθιστά τη διαδικασία που λέει το Συμβούλιο Επικρατείας ή οτιδήποτε άλλο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ευχαριστούμε, κύριε Πρόεδρε, για τον παραπάνω χρόνο που μας δώσατε, αλλά πρέπει να γίνει μια πρόταση στα θέματα παιδείας, υγείας και όσα έχουν κοινωνική διάσταση, να είναι παραπάνω ο χρόνος συζήτησης και στις ερωτήσεις. Ευχαριστώ πολύ.
Κύριε Υπουργέ, έχετε τον λόγο.
Δεν έχω να προσθέσω κάτι. Είναι χρήσιμες οι προτάσεις που κάνατε. Θα τις ερευνήσουμε. Βοηθούν και κρατώ την προσπάθεια τη δική σας, την προσφορά και τη διάθεση να υπάρξει μία συναινετική αντιμετώπιση του θέματος των διορισμών, του τρόπου διορισμών στην εκπαίδευση. Σας ευχαριστώ.
Η πρώτη με αριθμό 520/9-2-2016 επίκαιρη ερώτηση δεύτερου κύκλου της Βουλευτού Έβρου του Συνασπισμού Ριζοσπαστικής Αριστεράς κ. Αναστασίας Γκαρά προς τον Υπουργό Αγροτικής Ανάπτυξης και Τροφίμων, σχετικά με τη μείωση του πλαφόν παραγωγής βαμβακιού και την παράταση της προθεσμίας συγκομιδής για τα έτη 2014-2015, δεν συζητείται λόγω κωλύματος του κυρίου Υπουργού. Τώρα θα συζητηθεί η δεύτερη με αριθμό 513/9-2-2016 επίκαιρη ερώτηση δεύτερου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Περιβάλλοντος και Ενέργειας, σχετικά με την καταβολή οφειλών προς τους δήμους από πολίτες ιδιοκτήτες ακινήτων, λόγω προσκύρωσης ή ρυμοτομίας εκτάσεων για τη δημιουργία κοινόχρηστων χώρων. Τον λόγο έχει ο κ. Κατσαφάδος.
Ευχαριστώ, κύριε Πρόεδρε. Κύριε Υπουργέ, η επίκαιρη ερώτησή μου γίνεται με αφορμή την ανησυχία και την αναστάτωση η οποία έχει δημιουργηθεί μεταξύ των δημοτών της πόλης του Πειραιά αλλά και σε δημότες άλλων δήμων, σχετικά με τις αποζημιώσεις που καλούνται να πληρώσουν λόγω των απαλλοτριώσεων που έχουν γίνει από οικείους δήμους για διάφορα έργα. Συγκεκριμένα, κατ' εφαρμογή του ν. 5269/1931, δηλαδή ενός νόμου ο οποίος έγινε πριν από ογδόντα πέντε χρόνια, οι δημότες των οποίων οι ιδιοκτησίες είναι κοντά σε χώρους που απαλλοτριώνουν οι δήμοι για να φτιάξουν πλατείες, πάρκα ή παιδικές χαρές, λόγω της υπεραξίας την οποία παίρνουν, καλούνται να πληρώσουν το κόστος της απαλλοτρίωσης. Στον Πειραιά, όμως, αυτό συνέβη, κύριε Υπουργέ, σε πολύ φτωχές περιοχές, όπως είναι τα Καμίνια και η Παλιά Κοκκινιά. Αυτό, βέβαια, δεν προέκυψε τώρα αλλά πριν από πάρα πολλά χρόνια. Μεγάλο μέρος των αποζημιώσεων αυτών, αν και καταβλήθηκαν από τον οικείο δήμο, τον Δήμο Πειραιά, κατ' εφαρμογή δικαστικών αποφάσεων και προκειμένου να χορηγηθούν οι σχετικές άδειες εκτέλεσης εργασιών, εντούτοις δεν εισπράχτηκαν από τους υπόχρεους καταβολής τους, με συνέπεια σήμερα να υφίστανται βεβαιωμένες οφειλές προς τους ιδιώτες, που με τις προσαυξήσεις και τους τόκους έχουμε φτάσει σε εξωπραγματικά νούμερα. Ενδεικτικά, θα σας αναφέρω, κύριε Υπουργέ, ότι ένα ακίνητο, το οποίο έχει αντικειμενική αξία 51.000 ευρώ στα Καμίνια και στην Παλιά Κοκκινιά σήμερα, η εμπορική του αξία είναι 25.000 ευρώ και αυτό που ζητάνε να πληρώσουν είναι 23.000 ευρώ. Καταλαβαίνετε, λοιπόν, ότι λόγω της οικονομικής κρίσης αυτό είναι αδύνατον αλλά είναι και συνάμα άδικο, κύριε Υπουργέ. Είναι άδικο, γιατί αυτοί οι πολίτες ποτέ δεν ρωτήθηκαν, όταν έγινε η απαλλοτρίωση, αν την ήθελαν, ποτέ δεν τους είπαν ποιο θα ήταν το κόστος της απαλλοτρίωσης και, φυσικά, ποτέ δεν πήρε υπεραξία το ακίνητό τους, κατασκευάζοντας μία μικρή πλατεία ή μια μικρή παιδική χαρά σε μία υποβαθμισμένη περιοχή. Αναγνωρίζοντας, λοιπόν, αυτήν την αδικία, το Δημοτικό Συμβούλιο Πειραιά κατά το παρελθόν είχε βγάλει πάρα πολλές αποφάσεις προφασιζόμενο την οικονομική κρίση που έχει αναστείλει την είσπραξη όλων αυτών των χρημάτων απ' όλους αυτούς τους κατοίκους που έχουν την περιουσία τους εκεί. Δεν λύνεται, όμως, το πρόβλημα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αν μου επιτρέπετε, είναι πολύ σημαντικό το θέμα, κύριε Πρόεδρε.
Εντάξει, κύριε Βουλευτά, όλα σημαντικά είναι.
Έχει σχέση με όλους της δήμους της Ελλάδος. Ωστόσο, πέραν των οικονομικών συνθηκών, το ζήτημα αποζημιώσεων των παρόδιων ιδιοκτητών εγείρει και μία σειρά άλλων επιπρόσθετων προβλημάτων. Συγκεκριμένα, στην πλειοψηφία των ανωτέρω χώρων, που μιλάμε - δηλαδή, πλατείες, πάρκα και παιδικές χαρές - γίνεται η εφαρμογή, όπως ξέρετε, του άρθρου 28 του ν.1337∕1983 για την επέκταση των πολεοδομικών σχεδίων οικιστικής ανάπτυξης και σχετικές ρυθμίσεις. Επιπλέον, θα πρέπει να λάβετε υπ' όψιν σας ότι οι εν λόγω περιοχές, τουλάχιστον για τον Πειραιά, δεν είχαν καθόλου πράσινο και αυτό είναι μία βασική προϋπόθεση, για να μπορέσει το κράτος και η πολιτεία να φανεί αντάξια απέναντι στις υποχρεώσεις, τις οποίες έχει. Τέλος, θα ήθελα να σας πω ότι οι απαλλοτριώσεις που έχουν συντελεστεί από τους δήμους και έγιναν είτε από κοινοτικούς πόρους είτε από πόρους από το Πράσινο Ταμείο, το πρώην ΕΤΕΡΠΣ, κατά 70% επιστρέφονται στον δήμο Οπότε, θεωρώ ότι είναι παράλογο δύο φορές να πληρώνουν, και το κράτος να δίνει πίσω τα χρήματα στους δήμους για κάποια έργα αυτού του χαρακτήρα, τα οποία έχουν γίνει, και το κράτος να ζητάει και από τους δημότες να πληρώσουν ξανά. Αυτό ήθελα να σας πω και περιμένω την απάντησή σας, κύριε Υπουργέ. Καταλαβαίνετε ότι ένας νόμος, που έχει θεσπιστεί πριν από ογδόντα πέντε χρόνια για μία ιστορία η οποία έχει γίνει πριν από είκοσι πέντε χρόνια, με τις σημερινές συνθήκες θα πρέπει να κάνουμε κάτι για να το διορθώσουμε.
Κύριε Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Πραγματικά, είναι νευραλγικής σημασίας η ερώτηση του συναδέλφου. Θέλω, όμως, να θυμίσω, κατ' αρχάς, το τυπικό μέρος της υπόθεσης για να το ακούνε και οι ακροάτριες και οι ακροατές. Ο ν.5269∕1931 δεν είναι ούτε ο πρώτος ούτε ο τελευταίος, ο οποίος αφορά τα ρυμοτομούμενα ακίνητα. Υπάρχουν και άλλες νομοθετικές παρεμβάσεις. Θυμίζω το '77, το '48, το '83 και το 2003. Άρα, εδώ πέρα κλείνει ένα ζήτημα, πρώτα απ' όλα, αν υπάρχει ή δεν υπάρχει ωφέλεια. Κατά την ταπεινή μου γνώμη, υπάρχει πολύ μεγάλη ωφέλεια, ειδικά σε υποβαθμισμένες περιοχές, γιατί εκεί ακριβώς είναι που δημιουργήθηκε αυθαίρετη κατοικία και οι πολίτες και η πολιτεία οφείλουν να συνεισφέρουν - ο πολίτης που ωφελείται αλλά και η πολιτεία - ακριβώς για να υπάρχουν πόλεις με ρυμοτομικά σχέδια και να μην υπάρχουν αιθαιρετουπόλεις. Το ζήτημα της ωφέλειας των παρόδιων ιδιοκτητών από τη δημιουργία κοινοχρήστου χώρου αποτελεί πλέον νομικό και πολεοδομικό τεκμήριο, το οποίο ωφελεί τον ιδιοκτήτη τον υπάρχοντα σε σχέση με τον άλλον που απαλλοτριώνεται η ιδιοκτησία του. Άλλωστε, αυτό έχει επιβεβαιωθεί και από το άρθρο 24 του Συντάγματος, που αναφέρει ότι το οικείο ρυμοτομικό σχέδιο προβλέπεται από τον νόμο, τη σχετική διοικητική πράξη, τη συμμετοχή των ιδιοκτητών, όταν η εφαρμογή του σχεδίου επιφέρει αύξηση της αξίας της ιδιοκτησίας του, παροδιότητα. Δεδομένου, λοιπόν, ότι αυτήν τη στιγμή η τιμή μονάδας αποζημίωσης στις απαλλοτριωμένες περιοχές είναι αποτέλεσμα δικαστικής απόφασης και η δικαστική εξουσία είναι ανεξάρτητη από την εκτελεστική εξουσία, νομίζω ότι δεν μπορεί να τεθεί θέμα αυτήν τη στιγμή αν αυτές οι τελεσίδικες δικαστικές αποφάσεις καλώς ή κακώς εφαρμόζονται. Το θέμα, το οποίο θα θίξω στη δευτερομιλία μου, είναι το κατά πόσο αυτή η δικαστική απόφαση σήμερα ουσιαστικά υλοποιείται. Υλοποίηση τι εννοώ; Είναι βαρύτατη η ευθύνη κάποιων δήμων ότι επί δεκαετίες δεν εισέπρατταν, γιατί αν είχαν εισπράξει τότε και όταν έπρεπε, δεν θα υπήρχε αυτό το πρόβλημα σήμερα. Όσον αφορά το άλλο θέμα ότι οι πολίτες πληρώνουν διπλά, δεν πληρώνουν διπλά οι πολίτες. Ξέρετε πάρα πολύ καλά ότι ο πολίτης πληρώνει την εισφορά, αλλά αυτή η εισφορά σπανιότατα επαρκεί για να καλύψει την απαλλοτρίωση. Αυτό σημαίνει ότι τα χρήματα, τα οποία δίνει το Πράσινο Ταμείο ουσιαστικά είναι πλεονάζοντα χρήματα. Δεν είναι τα ίδια χρήματα που θα εισπράξει ξανά ο δήμος, είναι ουσιαστικά η διαφορά. Με αυτή την έννοια, νομίζω ότι είναι διαφορετικό πράγμα το τι συνέβη σε αυτούς τους δήμους - και θα το πω στη δευτερομιλία μου - και διαφορετικό πράγμα το εάν καλώς ή κακώς υπάρχει αυτός ο θεσμός της αποζημίωσης σε εισφορά σε γη και σε χρήμα. Να μην ανατρέψουμε τα πράγματα.
Τον λόγο έχει ο κ. Κατσαφάδος για τη δευτερολογία του.
Κύριε Υπουργέ, για να λέμε αλήθειες και για να μην κρυβόμαστε πίσω από το δάχτυλό μας. Πιο ανταποδοτικό έργο ενός δήμου από το ανταποδοτικό έργο της αποχέτευσης δεν υπάρχει. Σας πληροφορώ, λοιπόν, ότι εάν γίνει ένα έργο αποχέτευσης και είναι μέσω ΕΣΠΑ, ο δημότης δεν πληρώνει. Θα σας πω μια τακτική, την οποία εφήρμοζαν διάφοροι δήμοι και διάφοροι δήμαρχοι κατά το παρελθόν και σήμερα, τώρα που μιλάμε. Ξέρετε ότι εάν δεν προχωρήσει ο καταλογισμός στις οικονομικές υπηρεσίες, μετά από πέντε χρόνια παραγράφεται. Εγώ, λοιπόν, αυτή τη στιγμή έρχομαι, με αφορμή το θέμα, το οποίο έχει δημιουργηθεί στους κατοίκους των Καμινίων και της Παλιάς Κοκκινιάς. Σας ξαναλέω ότι από αυτούς δεν ρωτήθηκε κανένας ούτε ήξερε το κόστος, το οποίο θα πληρώσει από την απαλλοτρίωση, την οποία έκανε ο δήμος εκείνη την εποχή. Σας λέω ότι πρέπει να εκσυγχρονιστούμε και να φτιάξουμε κάποιες νέες διατάξεις που να προσαρμόζονται με το σήμερα. Δεν μπορεί κατ' αρχάς ο δήμαρχος να κάνει ό,τι θέλει. Δεν μπορεί δηλαδή για άλλα έργα να πληρώνουν με ανταποδοτικότητα οι πολίτες, άλλα έργα να παραγράφονται μετά από πέντε χρόνια, σε άλλα να γίνονται καθυστερήσεις και στο τέλος να πληρώνουν το μάρμαρο. Και δεν είναι και πρακτικό το ζήτημα. Γι' αυτούς τους κατοίκους, η εμπορική αξία δεν ξεπερνά τα 25.000 ευρώ των ακινήτων, τα οποία έχουν. Δεν ξέρω, βέβαια, τι παραπάνω αξία έδωσε η απαλλοτρίωση και το να δοθεί μια νησίδα πρασίνου και πόσο κοστολογείται αυτό. Όμως, σήμερα έχουν κληθεί να πληρώσουν και έχει δεσμευτεί η ακίνητη περιουσία τους, έχουν δεσμευτεί οι λογαριασμοί τους, έχουν δεσμευτεί τα πάντα και έχουν κληθεί να πληρώσουν πρόστιμα της τάξεως των 23.000 ευρώ. Εγώ, λοιπόν, με αφορμή το πρόβλημα των κατοίκων του Πειραιά, έρχομαι και σας λέω κάτι ευρύτερο: Ότι πρέπει να μπει μια τάξη, ότι πρέπει να μπει ένας κανόνας, ο οποίος θα τηρείται απαρέγκλιτα από όλους τους δημάρχους και όχι να χρησιμοποιούμε τους νόμους κατά το δοκούν και όπου θέλουμε και όπου μπορούμε να εισπράττουμε και όπου δεν θέλουμε να μην εισπράττουμε, όπου είναι ευρωπαϊκά κονδύλια να μην υπάρχει ανταποδοτικότητα, όπου δεν ευρωπαϊκά κονδύλια να κάνουμε παραγραφή και ούτω καθ' εξής. Σας ευχαριστώ.
Κύριε Τσιρώνη, έχετε τον λόγο.
Κατανοώ και συμμερίζομαι την ανησυχία σας. Δεν θέλω να απαντήσω στο εάν η αποχέτευση καλύπτεται ανταποδοτικά από κάποια άλλα τέλη, γιατί ξέρετε ότι καλύπτεται. Ξέρετε ότι οι δημότες που συνδέονται σε ένα σύστημα αποχέτευσης πληρώνουν τις υπηρεσίες ύδρευσης - στην Αττική συγκεκριμένα την ΕΥΔΑΠ - και την πληρώνουν επί μακρόν. Υπάρχουν μέσα τέλη αποχέτευσης και άλλα τέλη, τα οποία καλύπτουν ακριβώς ανταποδοτικά αυτές τις δαπάνες. Κανείς δεν λέει ότι τα έργα θα γίνονται τζάμπα ή ότι θα γίνονται από το κράτος, παρά το γεγονός ότι, κατά την ταπεινή μας γνώμη, αυτά είναι δημόσια αγαθά και στα δημόσια αγαθά σίγουρα πρέπει και η πολιτεία να συνεισφέρει και να μην είναι καθαρά «πληρώνω - αγοράζω», το οποίο δεν είναι δίκαιο ακριβώς για τους ασθενέστερους. Το νερό που αναφέρετε είναι ένα κοινό αγαθό και με αυτή την έννοια πρέπει να καλύπτεται και από τον καταναλωτή, αλλά κυρίως και από την πολιτεία. Στο δεύτερο ζήτημα, το οποίο ουσιαστικά θίξατε στη δευτερομιλία σας, το δίκαιο ή άδικο ενός προστίμου, νομίζω ότι θα ήμουν ο πλέον αναρμόδιος να απαντήσω, γιατί αφορά καθαρά το Υπουργείο Οικονομικών. Όπως είπα και πριν, γι' αυτά τα ζητήματα αποφασίζουν τα δικαστήρια. Δεν είναι αρμοδιότητα του δικού μας Υπουργείου να λέμε εάν είναι δίκαια αυτά τα πρόστιμα, μεγάλα ή μικρά. Παρ' όλα αυτά, θα έρθω στα λόγια σας, με κάποιες παρατηρήσεις σε σημεία για τα οποία πραγματικά έχετε δίκιο. Πρώτα από όλα, από τη ρυμοτόμηση δεν ωφελούνται μόνο οι παρόδιοι, αλλά όλοι. Με αυτή την έννοια, εάν ξανανομοθετήσουμε - και είμαστε στη φάση να το κάνουμε - θα έπρεπε αυτό να μοιραστεί σε πολύ περισσότερους ανθρώπους. Είναι λοιπόν μια παρέμβαση, η οποία είναι στις σκέψεις μας. Και σας καλούμε και εσάς να συνδράμουμε όλοι θετικά προς αυτή την κατεύθυνση. Το άλλο σημαντικό ζήτημα, το οποίο θίξατε έμμεσα, είναι ότι αυτά τα πρόστιμα εκτινάχθηκαν από την απίστευτη δύναμη του ανατοκισμού. Εάν είχαν εισπραχθεί στην ώρα τους αυτά τα πρόστιμα, θα ήταν τελείως διαφορετικές οι αξίες. Άρα, λοιπόν, είναι η στιγμή να συζητήσουμε πάλι με το Υπουργείο Οικονομικών, να δούμε τις πραγματικές αξίες γης σήμερα, το πόσο κοστίζουν σήμερα αυτές οι απαλλοτριώσεις, για να επαναπροσδιοριστούν. Παρά το ότι δεν είναι της αρμοδιότητάς μας, είμαστε θετικοί στο να το συζητήσουμε αυτό, γιατί δεν είναι δυνατόν να πληρώσει κάποιος τοκογλυφία, επειδή αμέλησαν κάποιοι δήμοι επί δεκαετίες. Το τελευταίο που θέλω να αναφέρω είναι ότι έχω ήδη πει σε αυτή την Αίθουσα πως στον νέο νόμο για τα αυθαίρετα συζητάμε ακριβώς ότι αυτά τα τέλη, αυτά τα πρόστιμα, αυτές οι διαδικασίες πρέπει να έχουν όλες θεραπευτικό χαρακτήρα. Πρέπει να δούμε, λοιπόν, τι κοστίζει ή τι κόστισε η αναμόρφωση αυτής της πόλης, να κοιτάξουμε αυτή τη στιγμή, η εισφορά σε γη και σε χρήμα να πηγαίνει 100% ανταποδοτικά και όχι τιμωρητικά για τον πολίτη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Νομίζω, λοιπόν - και τελειώνω με αυτό, κύριε Πρόεδρε - ότι αν στον διάλογο που θα ανοίξουμε για το θέμα των αυθαιρέτων μπουν αυτά τα ζητήματα - και σας καλούμε να συμμετάσχετε ενεργά, ξέρετε ότι έχει ξεκινήσει και ότι έχουμε μέσα όλους τους φορείς, Τεχνικό Επιμελητήριο, ΣΑΔ και τα λοιπά - θα φθάσουμε σε ένα σημείο win - win και για τους πολίτες και για εμάς ως πολιτεία.
Κυρίες και κύριοι συνάδελφοι, θα ήθελα να σας ενημερώσω ότι η τέταρτη με αριθμό 524/9-2-2016 επίκαιρη ερώτηση δεύτερου κύκλου του Βουλευτή Β΄ Πειραιά των Ανεξαρτήτων Ελλήνων κ. Δημήτριου Καμμένου προς τον Υπουργό Οικονομίας, Ανάπτυξης και Τουρισμού, σχετικά με το πακέτο Γιούνκερ, δεν θα συζητηθεί λόγω κωλύματος του κυρίου Υπουργού. Επίσης, η έβδομη με αριθμό 429/19-1-2016 επίκαιρη ερώτηση δεύτερου κύκλου του Βουλευτή Β΄ Αθηνών του Ποταμιού κ. Θεοχάρη Θεοχάρη προς τον Υπουργό Οικονομικών, σχετικά με την επίλυση του προβλήματος του Ομίλου «ΑΣΠΙΣ» και τον προσδιορισμό του χρονοδιαγράμματος της καταβολής των αποζημιώσεων των δικαιούχων ασφαλισμένων, δεν θα συζητηθεί λόγω κωλύματος του κυρίου Υπουργού. Επίσης, η πρώτη με αριθμό 1730/8-12-2015 ερώτηση του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Οικονομικών, σχετικά με τις προμήθειες των τραπεζών για τις διατραπεζικές μεταφορές χρημάτων και χρήσης καρτών, δεν θα συζητηθεί λόγω κωλύματος του κυρίου Υπουργού. Τέλος, η δεύτερη με αριθμό 745/38/2-11-2015 ερώτηση και αίτηση κατάθεσης εγγράφων του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Οικονομικών, σχετικά με την παραμονή του κ. Κιμ Γκλεν ως Συμβούλου της Κυβέρνησης, δεν θα συζητηθεί λόγω κωλύματος του κυρίου Υπουργού. Εισερχόμαστε τώρα στη συζήτηση της πέμπτης με αριθμό 484/2-2-2016 επίκαιρης ερώτησης δευτέρου κύκλου του Βουλευτή Β΄ Αθηνών της Νέας Δημοκρατίας κ. Μιλτιάδη Βαρβιτσιώτη προς τον Υπουργό Περιβάλλοντος και Ενέργειας, σχετικά με την απουσία της πολιτείας στα αναγκαία έργα για την προστασία του Υμηττού. Ορίστε, κύριε Βαρβιτσιώτη, έχετε τον λόγο για δύο λεπτά.
Ευχαριστώ, κύριε Πρόεδρε. Κατ' αρχάς, θα ήθελα να επισημάνω θετικά την παρουσία του Υπουργού, γιατί από ό,τι διαπίστωσα, από τις δεκατρείς εγγεγραμμένες επίκαιρες ερωτήσεις έχουν συζητηθεί μόνο οι έξι. Οι άλλες παρελήφθησαν λόγω απουσίας των Υπουργών. Διαπιστώνεται και μία συστηματική απουσία του Υπουργού των Οικονομικών και όλου του οικονομικού επιτελείου για να απαντήσει σε συγκεκριμένα πράγματα. Αυτό που ήθελα - και γι' αυτό την κατέθεσα ως επίκαιρη ερώτηση και όχι ως γραπτή, κύριε Υπουργέ - ήταν να επιστήσω την προσοχή σας στον πολύπαθο όγκο του Υμηττού. Ο Υμηττός είναι ένα βουνό, το οποίο έχει ταλαιπωρηθεί, κατακρεουργηθεί. Μπορεί, όμως, να αποτελέσει ίσως τον μοναδικό πραγματικό πνεύμονα της Αττικής και σίγουρα πρέπει να προστατεύεται. Εκατοντάδες χιλιάδες άνθρωποι έχουν συμμετάσχει τα τελευταία χρόνια σε αναδασώσεις, σε διαδικασίες στήριξης του Υμηττού, σε περιβαλλοντικές οργανώσεις, σε ομάδες προστασίας. Όμως, πέρυσι το καλοκαίρι είχαμε μία πάρα πολύ δύσκολη φωτιά, η οποία κατέκαψε περίπου οκτώ χιλιάδες στρέμματα. Τότε βγήκατε εσείς αμέσως και είπατε ότι θα ενισχύσετε τον Διαδημοτικό Σύνδεσμο Προστασίας, τον ΣΠΑΥ, ο οποίος κάνει την πιο οργανωμένη δουλειά στον Υμηττό με 250.000 ευρώ από το Πράσινο Ταμείο, για να κάνει τα έργα που πρέπει, να προχωρήσει στην αποκατάσταση των ζημιών και βέβαια, να προστατεύσει και όλους τους γύρω πληθυσμούς από τις πλημμύρες, από τη μεταφορά των καμένων, των χωμάτων, της λάσπης, από τις πέτρες, από τη μεταφορά όλων αυτών των εκχωματώσεων, οι οποίες πέφτουν και πλημμυρίζουν τις πόλεις μας συνέχεια. Δυστυχώς, αυτή η εκταμίευση δεν έχει έρθει και πέρα από την πράξη που υπογράψατε για την αναδάσωση, δεν έχει γίνει καμμία άλλη προσπάθεια από το Υπουργείο σας. Θα ήθελα, λοιπόν και να σας επιστήσω την προσοχή και να ζητήσω τον λόγο, γιατί έχουν περάσει πλέον αρκετοί μήνες, ώστε να μη δικαιολογείται αυτή η καθυστέρηση.
Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Ελπίζω, κύριε Βαρβιτσιώτη, η ερώτησή σας να οφείλεται σε ελλιπή ενημέρωση και όχι σε αυτό που λέμε, το «κρίνουμε εξ ιδίων τα αλλότρια». Νομίζω ότι, εάν συγκρίνουμε την αντίδραση της πολιτείας στο παρελθόν με τη σημερινή, θα καταλήξουμε στο συμπέρασμα ότι σε αυτήν περίπτωση η πολιτεία πραγματικά έδρασε σε χρόνο - ρεκόρ και όσον αφορά το τι πρέπει να γίνει και όσον αφορά το τι έγινε σε αυτούς τους λίγους μήνες από την πυρκαγιά και μετά. Αντιθέτως, στο παρελθόν περνούσαν χρόνια, για να αντιδράσουμε και συνήθως αυτά τα χρόνια ήταν καταστρεπτικά. Ο Υμηττός πραγματικά - έχετε απόλυτο δίκιο - είναι ένα πάρα πολύ ευαίσθητο οικοσύστημα, που δέχεται απίστευτες πιέσεις, οι περισσότερες από τις οποίες οφείλονται σε βαρύτατες αμέλειες της πολιτείας εδώ και δεκαετίες. Εμείς, αμέσως μετά την πυρκαγιά, προχωρήσαμε σε άμεση σύνταξη αυτής της ειδικής δασοτεχνικής μελέτης για την κατασκευή και των αντιδιαβρωτικών και των αντιπλημμυρικών έργων στις καμένες εκτάσεις και κυρίως για να μπορέσουμε να σώσουμε ό,τι μπορούσε να σωθεί από πλευράς της εδαφικής ικανότητας του βουνού για φυσική αναγέννηση. Γι' αυτό, λοιπόν, υπογράψαμε. Σε αυτό το σημείο να θυμίσω ότι ανάμεσα σε αυτούς τους δύο δύσκολους μήνες μεσολάβησαν οι εκλογές, δηλαδή είχαμε την ατυχία και παραιτηθήκαμε ως Κυβέρνηση προς το τέλος Αυγούστου. Παρ' όλα αυτά τα κενά, εμείς είχαμε έτοιμες αυτές τις μελέτες και στις 2 Οκτωβρίου υπογράψαμε τη σύμβαση με τον ΣΠΑΥ. Μάλιστα μας ασκήθηκε και κριτική, γιατί υπογράψαμε με τον ΣΠΑΥ. Ήταν αίτημα των δημάρχων να υπογράψουμε σύμβαση με τον ΣΠΑΥ, γιατί εάν πηγαίναμε να κάνουμε συμβάσεις με χωριστούς εργολάβους, θα υπήρχε πολύ μεγάλη καθυστέρηση. Όσον αφορά τα λεφτά του Πράσινου Ταμείου, σας θυμίζω ότι η σύμβαση υπογράφτηκε πραγματικά το ταχύτερον δυνατόν, στις 2 Οκτωβρίου, και έχουμε τη δέσμευση από το Πράσινο Ταμείο, η οποία είναι σχετική απόφασή του που ενέχει θέση και απόφασης έγκρισης διάθεσης πίστωσης. Δεν χρειάζεται έκδοση απόφασης από το Πράσινο Ταμείο. Υπάρχει, λοιπόν, το ποσό των 250 χιλιάδων ευρώ. το οποίο φυσικά είναι έτοιμο να εκταμιευθεί από τον προϋπολογισμό του Πράσινου Ταμείου στο Μέτρο 1 «Αντιδιαβρωτική και αντιπλημμυρική προστασία καμένων δασών και ειδικότερα λεκανών απορροής δασών και δασικών εκτάσεων». Με αυτή την έννοια, λοιπόν, αυτή τη στιγμή έχουν ήδη πραγματοποιηθεί και ο πίνακας υλοτομίας και η μελέτη αποκατάστασης από τη Διεύθυνση Αναδασώσεων και οι 250 χιλιάδες ευρώ προς το ταμείο και η προγραμματική σύμβαση και έχουν εκτελεστεί από τον ΣΠΑΥ οι εξής εργασίες. Καθαρισμός των φρεατίων, καθαρισμός φραγμάτων, κατασκευή κορμοδεμάτων, αντιδιαβρωτικές και αντιπλημμυρικές εργασίες. Σας θυμίζω ότι φέτος, παρ' ότι ήταν χρονιά με ιδιαίτερα ακατάστατες και έντονες βροχοπτώσεις, δεν είχαμε ούτε ένα πρόβλημα - γιατί άλλες φορές είχαμε και θύματα στην περιοχή - στα κατάντη της καταστροφής. Σας θυμίζω ότι αποκάτω, υπάρχουν εξαιρετικά ευαίσθητες περιοχές με πολύ πυκνή δόμηση και τα πρανή είναι πολύ απότομα - αν έχετε επισκεφθεί τις περιοχές που κάηκαν. Αυτήν τη στιγμή έχουμε καταφέρει να έχουμε και την τοποθέτηση συρμάτινης ανάσχεσης για τη συγκράτηση των βράχων. Έχουμε σε εκκρεμότητα την ολοκλήρωση των αντιπλημμυρικών έργων - φυσικά θα συνεχιστούν - , τη λήψη μέτρων προστασίας των όμορων περιοχών και φυσικά την περαιτέρω προστασία από άλλες πυρκαγιές. Αυτά ήθελα να επισημάνω. Στη δευτερολογία μου θα είμαι και πιο αναλυτικός.
Κύριε Βαρβιτσιώτη, έχετε τον λόγο.
Δεν διαφωνώ σε καμμία κουβέντα από όσα μας είπατε. Απλώς δεν μας είπατε, γιατί δεν έχουν εκταμιευθεί ακόμη οι 250 χιλιάδες ευρώ. Αναφέρατε όλα αυτά τα οποία έκανε ο ΣΠΑΥ, ότι κηρύξατε αναδασωτέα την περιοχή, όπως σας είπα και εγώ, ότι εκπονήθηκε η ανάλογη μελέτη από τον ΣΠΑΥ. Γιατί δεν έχετε βγάλει τα λεφτά; Αυτό το απλό ερώτημα. Τι νομίζετε; Ότι ο ΣΠΑΥ έχει δισεκατομμύρια στο ταμείο του και κάθονται και περιμένουν; Έχει κάποια λειτουργικά έξοδα που καλύπτουν οι δήμοι. Συμμετέχουν πάρα πολλές ομάδες δασοπροστασίας και εθελοντών και συνδράμουν το έργο του. Έχει προικοδοτηθεί με έναν εξοπλισμό από διάφορα ευρωπαϊκά προγράμματα. Αυτό είναι. Γιατί δεν δίνετε τις 250 χιλιάδες ευρώ; Λέτε τώρα ότι ισχύει αυτή η απόφαση. Γιατί δεν τα έχετε δώσει, άμα όντως έχουν γίνει όλα αυτά για τα οποία σας ενημερώνει το Υπουργείο σας; Δεν ξέρω πώς βλέπετε τα πράγματα, κύριε Τσιρώνη. Εγώ, κύριε Υπουργέ, τα βλέπω ως εξής: Θέλει φροντίδα, αγάπη και ταχύτητα η διαχείριση των δύσκολων θεμάτων της εξουσίας. Γιατί έχω ακούσει πάρα πολλά - και εσείς πήγατε να τα αναφέρετε - για το ποιος προστατεύει ή όχι το περιβάλλον. Να σας θυμίσω, ότι το Υπουργείο σας έχει εκδώσει αποφάσεις παντελώς παράνομες που έχουν πέσει στο Συμβούλιο της Επικρατείας. Κόπτεστε για τις Σκουριές. Μας είπατε ότι καθυστερήσατε με τις εκλογές. Από τις εκλογές στις 20 Σεπτεμβρίου όμως έχουν περάσει μήνες. Εδώ συζητάμε για τον ορεινό όγκο της Αττικής, για εκατοντάδες χιλιάδες κατοίκους που ζουν από κάτω. Μην ξεχνάτε ότι φέτος είχαμε δολοφονικές πλημμύρες στο Χαϊδάρι, στη δυτική Αθήνα και εκεί δεν ήταν αποτέλεσμα πυρκαγιάς αλλά σοβαρότερων πολεοδομικών παραβάσεων που είχαν δημιουργήσει χρόνια προβλήματα στην περιοχή. Δεν θέλουμε να γίνει και στην ανατολική Αθήνα κάτι αντίστοιχο. Εγώ σας κρούω τον κώδωνα του κινδύνου για την καθυστέρηση. Σας δίνω συγχαρητήρια που ήρθατε να απαντήσετε. Όμως πέρα από το να απαντήσετε στη Βουλή, θα περίμενα αύριο το πρωί να πάτε στο Υπουργείο σας, να πάρετε τον Πρόεδρο του ΣΠΑΥ που είναι ο Δήμαρχος Ηλιούπολης - δεν είναι κομματικός φίλος της Νέας Δημοκρατίας και μη νομίζετε κάτι τέτοιο - και να του πείτε ότι είναι έτοιμα τα χρήματα από το Πράσινο Ταμείο να εκταμιευθούν. Αν μπορείτε να δώσετε και παραπάνω ενίσχυση εν όψει της προετοιμασίας της αντιπυρικής περιόδου του καλοκαιριού, ακόμη καλύτερα να το κάνετε. Δεν θα αφήσουμε τον Υμηττό, παρά τα όσα έχουν γίνει στο παρελθόν, να καεί για ακόμη μία φορά και να βλέπουμε μόνο καμένα και όχι δενδροφυτεμένα τα προάστια της Αττικής.
Κύριε Υπουργέ, έχετε τον λόγο.
Λυπάμαι, κύριε Βαρβιτσιώτη. Φοβάμαι ότι έχετε μπερδέψει κάποια πράγματα. Υπάρχει πολύ μεγάλη διαφορά. Έχω εδώ την επιστολή που απεστάλη - μάλιστα τότε ήταν η υπηρεσιακή κυβέρνηση - στο Υπουργείο μας στις 24 Σεπτεμβρίου και πρωτοκολλήθηκε στις 25 Σεπτεμβρίου. Απεστάλη τις μέρες που γίνονταν οι εκλογές. Εδώ ο κ. Βαλασόπουλος, Δήμαρχος και Πρόεδρος του ΣΠΑΥ, αναφέρει ότι οι δαπάνες που έχουν προϋπολογιστεί και διατίθενται από τους ίδιους πόρους του ΣΠΑΥ, δηλαδή από τις συνδρομές των δημοτών μελών για την κάλυψη των άμεσων επειγουσών αναγκών αποκατάστασης, χωρίς να καλύπτουν το σύνολο της καμένης έκτασης, αναφέρονται αναλυτικά. Μας αναφέρει επίσης την κοστολόγηση για την οποία φαντάζομαι ότι θα είστε ενήμερος. Το συνολικό κόστος είναι 319.762 ευρώ. Παρακάτω γράφει: «Παρακαλούμε όπως το ποσό των 250.000, που έχει βρεθεί από το Πράσινο Ταμείο, να δοθεί στο σύνδεσμο προστασίας για την άμεση εκτέλεση και ολοκλήρωση των έργων». Αυτό το ποσό, δηλαδή, έρχεται για να συνδράμει τον ΣΠΑΥ. Ο ΣΠΑΥ, λοιπόν, είχε προϋπολογίσει από τους ίδιους πόρους και εμείς θα το συνδράμουμε. Δεν λέει πουθενά ο κ. Βαλασόπουλος, ότι παραπονείται - γιατί έχουμε άριστες σχέσεις και συνεχή αλληλογραφία - γιατί καθυστέρησαν τα έργα του Υμηττού εξαιτίας της έλλειψης αυτών των χρημάτων. Φυσικά και θα τα δώσουμε. Ξέρετε ότι το διοικητικό συμβούλιο του ταμείου άλλαξε προσφάτως και με αυτή την έννοια δεν υπάρχει καμμία διάθεση χρήματα που έχουν προϋπολογιστεί για το ΣΠΑΥ, να μη δοθούν στον ΣΠΑΥ. Ξαναλέω, λοιπόν, ότι εμείς κάναμε τη δουλειά μας και τα έργα προχωρούν, σε αντίθεση με αυτά που μας γράφετε στην αρχική σας ερώτηση ότι δήθεν δεν έχουμε κάνει τίποτα για τον Υμηττό. Νομίζω ότι σ' αυτό απάντησα επαρκώς. Εδώ, όμως, θίξατε και άλλα ζητήματα. Τα θίξατε σε λάθος πρόσωπο. Προσωπικά, είμαι εθελοντής στον Υμηττό εδώ και πάρα πολύ καιρό. Είμαι και κάτοικος όμορου δήμου. Είμαστε συμπολίτες απ' ό,τι γνωρίζετε. Γι' αυτόν τον λόγο εγώ ανεβαίνω στον βουνό και αναδασώνω σχεδόν δέκα φορές τον χρόνο, χωρίς φανφάρες και χωρίς κανάλια, με εθελοντές. Οι αναδασώσεις που γίνονται με τις φανφάρες και τα κανάλια είναι συνήθως λαθεμένες αναδασώσεις, με εύφλεκτα υλικά, εύφλεκτα δέντρα, μονοκαλλιέργειες που συνήθως εκεί που γίνονται μετά από πέντε ή δέκα χρόνια ξεσπάει άγρια πυρκαγιά. Ίσως δεν γνωρίζετε, ότι η πυρκαγιά είναι φυσικό φαινόμενο πολλές φορές και είναι εξυγιαντικό για το δάσος όταν υπάρχει ποικιλότητα. Όταν, όμως, το δάσος αποτελείται μόνο από αυτά τα πευκάκια που φυτεύουν κάποιοι, ακριβώς, για να κάνουν τηλεοπτικές φανφάρες, τότε γίνεται μπουρλότο το βουνό και τότε κινδυνεύει πραγματικά. Θα περίμενα, λοιπόν ,λίγη μεγαλύτερη σεμνότητα. Περιμένω να σας δω την επόμενη φορά που θα πάμε με φίλους να αναδασώσουμε, να είμαστε εκεί στον δήμο μας, στον Δήμο Γλυφάδας για να δείτε τι δουλειά γίνεται από εθελοντές και ποιοι είναι οι πραγματικοί εθελοντές. Σας ευχαριστώ.
Κύριε Πρόεδρε, θα ήθελα τον λόγο για ένα λεπτό, με την ανοχή του Προεδρείου.
Κύριε Βαρβιτσιώτη, εγώ θα έλεγα μακριά από αυτή την εξυγίανση αλλά τέλος πάντων. Έχετε τον λόγο.
Κύριε Υπουργέ, δύο πράγματα έχω να πω. Εγώ αναφέρομαι στη δική σας εξαγγελία. Εσείς εξαγγείλατε τη χρηματοδότηση των 250.000 ευρώ.
Θα δοθούν, κύριε Βαρβιτσιώτη. Δεν υπάρχει λόγος να μη δοθούν.
Σε ό,τι αφορά τις αναδασώσεις, έτσι όπως τις τοποθετείτε, κάντε πραγματικά - έχετε την εξουσία - έναν σχεδιασμό αναδασώσεων. Γιατί δεν το κάνετε; Εγώ σε όσες αναδασώσεις στον Υμηττό έχω πάει, βρίσκεται ο ΣΠΑΥ, ο οποίος προφανώς και θα έχει κρίνει το τι αναδάσωση θα γίνει.
Τώρα η ερώτηση γενικεύεται.
Αν θεωρείτε ότι είναι βλαπτικές οι αναδασώσεις που έχουν γίνει μέχρι τώρα, σχεδιάστε έναν καινούργιο τύπο αναδασώσεων.
Κύριε Βαρβιτσιώτη, ανακυκλώνουμε τη συζήτηση τώρα και τη γενικεύουμε απεριόριστα.
Κύριε Πρόεδρε, θα ήθελα για ένα λεπτό τον λόγο.
Έχετε τον λόγο.
Δεν θα ανακαλύψουμε την Αμερική ούτε τα κάνουμε όλα ως φωστήρες. Στη Διεύθυνση Δασών του Υπουργείου μας υπάρχουν εξαίρετοι επιστήμονες και σχεδιάζουν εξαίρετες αναδασώσεις με ποικιλότητα και γηγενή είδη. Δεν χρειάζεται να καυχηθώ εγώ γι' αυτό. Μάλιστα αυτή είναι μια υπηρεσία που την βρήκαμε από τις προηγούμενες διοικήσεις. Και αξίζουν οι άνθρωποι συγχαρητηρίων. Είναι ελάχιστοι και κάνουν εξαίρετο έργο. Σε όποιο έργο δουλεύουν, κάνουν πραγματικά δουλειά αξιομνημόνευτη.
Ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 19.26΄ λύεται η συνεδρίαση για την Τετάρτη 17 Φεβρουαρίου 2016 και ώρα 18.00΄ με αντικείμενο εργασιών του Σώματος, νομοθετική εργασία, σύμφωνα με την ημερήσια διάταξη που έχει διανεμηθεί.